title: Jatkojen aika (televisioelokuva)

text: Kaupungin kermaa kokoontuu tohtori Exexin kartanoon vuosittaisiin naamiaisiin. Jatkoille lähdetään Simo Hörsteen kesähuvilalle saareen, ja humalan vaihtuessa aamun krapulaan maailmantuska saa juhlijoissa vallan. Ohjaaja Matti Tapion mukaan teoksen sanoma on ”enemmän lähimmäiskeskeisyyttä itsekeskeisyyden sijasta”.


title: Baltian sotilaspiiri

text: Baltian sotilaspiiri () oli Neuvostoliiton asevoimien sotilaspiiri, joka perustettiin hieman ennen operaatio Barbarossaa ja uudelleen toisen maailmansodan jälkeen. Sotilaspiiri lakkasi olemasta Neuvostoliiton hajotessa ja Baltian maiden itsenäistyessä.


title: Baltian sotilaspiiri

text: Sotilaspiiri perustettiin kansankomissariaatin puolustusneuvoston päätöksellä 11. heinäkuuta 1940 ja sen esikunta oli Riiassa. Perustaminen tapahtui neuvostomiehityksen jälkeen, mutta ennen Baltian maiden virallista liittämistä Neuvostoliittoon. Sotilaspiiri nimettiin 17. elokuuta Baltian erityissotilaspiiriksi.


title: Baltian sotilaspiiri

text: Viron, Latvian ja Liettuan puolustusvoimien henkilöstö liitettiin puna-armeijan 22., 24. ja 29. alueellisiin kivääriarmeijakuntiin. Joukot olivat kuitenkin epäluotettavia ja ne antautuivat suurin joukoin kesäkuusta 1941 alkaen saksalaisille.


title: Baltian sotilaspiiri

text: Vuonna 1941 sotilaspiiriin, joka oli nimetty sodan alettua Luoteenrintamaksi, kuuluivat 8., 11. ja 27. armeija sekä 5. maahanlaskuarmeijakunta ja lukuisia pienempiä osastoja ja yksiköitä.


title: Baltian sotilaspiiri

text: Sotilaspiiri perustettiin uudelleen puna-armeijan yleisesikunnan määräyksestä 30. lokakuuta 1943, jolloin edelleen saksalaisten hallussa olevat alueet oli nimetty Viron, Latvian ja Liettuan sosialistisiksi tasavalloiksi. Esikunta oli Vyshniy Volochekissä. Tämä sotilaspiiri lakkautettiin 23. maaliskuuta 1944.


title: Baltian sotilaspiiri

text: Sotilaspiiri perustettiin uudelleen sodan jälkeen 9. heinäkuuta 1945 Riiassa entisistä 1. Baltian rintaman joukoista. Siihen kuuluivat vain Latvian ja Liettuan sosialistiset tasavallat. Kaliningradin erityissotilaspiirin lakkauttamisen jälkeen 27. helmikuuta 1946 Kaliningradin alue liitettiin sotilaspiiriin ja kymmenen vuotta myöhemmin tammikuussa 1956 Viron sosialistisen neuvostotasavallan alue siirrettiin Leningradin sotilaspiiristä Baltian sotilaspiiriin.


title: Baltian sotilaspiiri

text: Noin vuonna 1944 perustettiin sisäisten joukkojen esikunta, joka valvoi sisäasiainministeriön alaisia joukkoja kuten NKVD:n 14. rautatieturvallisuusdivisioonaa 1944-1951. Muita esikunnan alaisia joukkoja olivat 4., 5. ja 63. NKVD:n kivääridivisioonat.


title: Baltian sotilaspiiri

text: Varsinaisia sotilaspiirin taistelujoukkoja olivat 11. kaartin armeija Kaliningradissa, kun 10. kaartin armeija oli lakkautettu vuonna 1950. 1950-luvulla armeijaan kuuluivat 1. panssaridivisioona ja kaikki alueen kaartin yhtymät (2. kivääriarmeijakunta, 16. Köningsbergin punalippuinen kivääriarmeijakunta (1. ja 26. kivääridivisioona sekä 29. motorisoitudivisioona) ja 36. Nemanin punalippuinen kivääriarmeijakunta (5. ja 16. kivääridivisioona sekä 30. motorisoitudivisioona).


title: Baltian sotilaspiiri

text: Syyskuussa 1991 sotilapiiristä muodostettiin luoteiset joukot () ja sotilaspiiri nimettiin uudelleen 15. marraskuuta presidentin määräyksellä. Luoteiset joukot lakkautettiin 1. syyskuuta 1994 neuvostojoukkojen poistuessa Baltiasta. Viimeisenä lakkautettiin 31. elokuuta 1998 tutka-asema Skrunda-1 Latviassa. Kaliningradin alueen joukot siirrettiin osaksi 11. kaartin armeijaa, joka muutamaa vuotta myöhemmin maa- ja rannikkopuolustusjoukkoina liitettiin osaksi Itämeren laivastoa.


title: Baltian sotilaspiiri

text: Sotilaspiirin joukkoihin kuuluivat 1980-luvun lopulla seuraavat:


title: Mummoni ja Mannerheim (televisiosarja)

text: Mummoni ja Mannerheim on MTV:n vuonna 1971 ensiesittämä kuusiosainen televisiosarja, joka perustuu Paavo Rintalan romaanitrilogiaan 1960-luvun alkupuolelta. Sen ovat käsikirjoittaneet Juha Vakkuri ja Pauli Virtanen, joka on myös ohjannut sarjan.


title: Mummoni ja Mannerheim (televisiosarja)

text: Sarja on julkaistu DVD:nä helmikuussa 2013.


title: Mummoni ja Mannerheim (televisiosarja)

text: Pääosien esittäjien lisäksi televisiosarjan eri osissa nähdään yhteensä lähes 80 suomalaisnäyttelijää.


title: Neuvostoliiton 27. armeija

text: Neuvostoliiton 27. armeija oli Neuvostoliiton puna-armeijan yhtymä toisessa maailmansodassa.


title: Neuvostoliiton 27. armeija

text: Se perustettiin Baltian erityissotilaspiirissä toukokuussa 1941, jolloin sen komentajaksi määrättiin Nikolai Berzarin.


title: Neuvostoliiton 27. armeija

text: Saksan aloitettua 22. kesäkuuta 1941 operaatio Barbarossan armeijaan kuuluivat XXII ja XXIV kivääriarmeijakunnat, 16. ja 67. kivääridivisioonat, 3. erillinen kivääriprikaati, kaksi tykistörykmenttiä ja kaksi panssarintorjuntarykmenttiä. Se liitettiin sodan alussa Luoteen rintamaan suojaamaan Baltian aluetta. Kesäkuusta lokakuuhun armeijan joukot osallistuivat taisteluihin Väinäjoella, Holmissa ja Demyanskissa. Se osallistui myös Saksan pohjoisen armeijaryhmän pysäyttämiseen, kunnes se joulukuussa 1941 nimettiin 4. iskuarmeijaksi


title: Neuvostoliiton 27. armeija

text: Armeija perustettiin uudelleen Luoteen rintaman alaisuuteen toukokuussa 1942, jolloin siihen liitettiin viisi kivääridivisioonaa. Huhtikuussa 1943 se siirrettiin Stavkan reserviksi. Heinäkuusta alkaen se osallistui lukuisiin taisteluihin, kun se liitettiin ensin Arorintamaan ja sitten Voronežin rintamaan. Armeija osallistui Belgorodin-Harkovan operaatioon ja ]]Bukrinan sillanpää]]n taisteluihin. Lokakuussa se osallistui 1. Ukrainan rintaman mukana Kiovan taisteluun. Armeija osallistui vuosina 1944-1945 2. ja 3. Ukrainan rintamaan mukana Zhitomir-Berdichev, Korsun-Shevchenkovski, Uman-Botoșani, Jassy-Kishinev offensiiveihin, Debrecenin taisteluun ja Wienin valtaukseen.


title: Neuvostoliiton 27. armeija

text: Armeija lakkautettiin sodan päätyttyä vuonna 1946.


title: Doug Ingle

text: Douglas Lloyd ”Doug” Ingle (s. 9. syyskuuta 1946 Omaha, Nebraska, Yhdysvallat) on yhdysvaltalainen muusikko, joka muistetaan Iron Butterfly -yhtyeen perustajajäsenenä, urkuri-laulajana ja pääsäveltäjänä. Ingle sävelsi muun muassa yhtyeen suurimman hitin, samannimisellä albumilla vuonna 1968 julkaistun kappaleen ”In-A-Gadda-Da-Vida”. Hän oli mukana yhtyeessä sen hajoamiseen vuonna 1971 asti. Sen jälkeenkin hän on ollut silloin tällöin mukana yhtyeen uudelleenkokoontumisissa.


title: Saksan 21. jalkaväkidivisioona

text: Saksan 21. jalkaväkidivisioona () oli Saksa maavoimien yhtymä toisessa maailmansodassa.


title: Saksan 21. jalkaväkidivisioona

text: Wehrkreis I muodosti 1. lokakuuta 1934 Elbingissä divisioonan peitenimellä Kommandant von Elbing, jonka nimi vaihdettiin 15. lokakuuta 1935 Saksan irtautuessa Versailles'n rauhan rajoituksista 21. jalkaväkidivisioonaksi. Divisioonan runkona oli Reichswehrin 1. divisioonan Preussin 3. jalkaväkirykmentti.


title: Saksan 21. jalkaväkidivisioona

text: Divisioona asetettiin liikekannalle 21. elokuuta 1939 osana ensimmäistä liikekannallepanoryhmää. Se liitettiin pohjoisen armeijaryhmän 3. armeijan XXI armeijakuntaan, jonka mukana se hyökkäsi Itä-Preussista Puolaan. Lokakuussa divisioona oli armeijaryhmän reservinä Puolassa. Marraskuussa divisioona oli armeijaryhmä A:n 12. armeijan III armeikakunnassa Eifelin alueelle keskitettynä. Se hyökkäsi Luxemburgin kautta Ranskaan.


title: Saksan 21. jalkaväkidivisioona

text:
Divisioona siirrettiin Itä-Preussiin, josta se aloitti pohjoisen armeijaryhmän mukana etenemisen Neuvostoliittoon operaatio Barbarossassa 22. kesäkuuta 1941 edeten aina Leningradin alueelle. Se vetäytyi armeijaryhmän mukana Riikaan ja edelleen Itä-Preussiin loppu vuodesta 1944, jolloin se oli liitettynä 3. panssariarmeijaan. Divisioonan pääosa tuhoutui sodan lopulla Mamonovon motissa. Loppuosa kuljetettiin Veikselinhaffin yli Baltijskiin ja Sambian niemimaalle, missä yksikkö hajaantui taisteluissa puna-armeijaa vastaan.
Divisioonankomentajina olivat:


title: Eeva (televisiosarja)

text: Eeva on suomalainen komediasarja, joka esitettiin Mainos-TV:n ohjelmistossa tammikuusta joulukuuhun 1971. Sen käsikirjoitti Inke Tarkas, joka toimi myös sarjan toisena ohjaajana Aarne Tarkaksen ohella. Nimiroolia, yksinhuoltaja Eeva Kesästä esittää Marjatta Kallio ja tämän 16-vuotiasta tytärtä Terhi Panula.


title: Eeva (televisiosarja)

text: Yhdysvaltalaisista sarjoista kuten The Lucy Show’sta vaikutteita ottanut "Eeva" oli yritys tehdä suomalaista tilannekomediaa. 1970-luvun alun ilmapiiri ei sen kepeyttä suosinut. Kriitikko Anna Kerttu Wiik kuvasi päähenkilöä ”tylsäksi”, ”kaakattajaksi” ja ”lähes sietämättömäksi otukseksi” ja ihmetteli, miten tällä voi olla niin järkevä tytär. Hän luonnehti muitakin sarjan hahmoja oudoiksi ja yliammutuiksi.


title: Eeva (televisiosarja)

text: Marjatta Kallion ja Terhi Panulan ohella sarjassa näyttelevät muiden muassa Olavi Ahonen, Tiina Rinne, Leo Jokela, Pentti Irjala ja Pia Hattara. Yksittäisissä jaksoissa vierailee kymmeniä muitakin näyttelijöitä, kuten Uljas Kandolin, Brita Koivunen, Martti Tschokkinen ja Aarre Karén.


title: Eeva (televisiosarja)

text: Jaksot ja esityspäivät


Suomen Romanifoorumi - Fintiko Romano Forum (FRF) on suomalaisten romanijärjestöjen keskusliitto. Toiminnan tavoitteena on kehittää romanijärjestöjen osallistumisvalmiuksia, voimaantumista ja verkostoitumista. FRF osallistuu kansalliseen ja kansainväliseen ihmisoikeustyöhön ja yhdenvertaisuuden edistämiseen.


title: Suomen Romanifoorumi - Fintiko Romano Forum

text: FRF toimii jäsenjärjestöjensä edustajana muun muassa erilaisissa kunta- ja valtionhallinnon työryhmissä ja neuvottelukunnissa. FRF tekee aloitteita, antaa lausuntoja ja osallistuu erilaisiin kuulemistilaisuuksiin lainsäädännön uudistamista koskevissa kysymyksissä ja Suomen ratifioimien kansainvälisten sopimusten täytäntöönpanoa koskevassa seurannassa.


title: Random

text: random ja urandom ovat Unixin kaltaisissa käyttöjärjestelmissä käytettäviä näennäissatunnaislukugeneraattoreita, joita voidaan käyttää lukemalla laitetiedostoja /dev/random sekä /dev/urandom.


title: Random

text: Ohjelmat käyttävät käyttöjärjestelmän ytimen toiminnasta saatavaa satunnaisdataa. Näistä kahdesta urandom on nopeampi kuin random, sillä se ei jää odottamaan entropiapoolin tyhjetessä, vaan uudelleenkäyttää samaa dataa. Tämän vuoksi datan laatu ei ole samantasoista.


title: Lauri Kaukonen

text: Lauri Kaukonen (2. maaliskuuta 1902 Rantasalmi – 8. tammikuuta 1975 Helsinki) toimi Valion hallinnollisena johtajana, Valion johtoryhmän jäsenenä ja Pellervo-Seuran hallituksen jäsenenä. Kaukonen kehitti erityisesti meijerien liiketoimintaa ja toimi lukuisissa luottamus- ja työtehtävissä osuustoimintaliikkeen keskuudessa.


title: Lauri Kaukonen

text: Suoritti ekonomin tutkinnon vuonna 1927. Kauppatieteen kandidaatin tutkinnon vuonna 1933. Kaukonen sai kauppatieteen maisterin arvon Helsingin kauppakorkeakoulusta vuonna 1950.


title: Lauri Kaukonen

text: Toimi Viipurin kaupunginhallituksen kaupunginaktuaarina ja kansanhuoltolautakunnan jäsenenä talvisodan päättymiseen ja Viipurin kaupungin kohtalokkaaseen menetykseen asti. Evakkomatkan jälkeen hän toimi valtiovarainministeriön alaisuudessa olevan valtion lahjatavaratoimikunnan toimistopäällikkönä vuosina 1940-1941 sekä Uudenmaan läänin liikevaihtoverotoimiston apulaisjohtajana vuosina 1941-1946.


title: Lauri Kaukonen

text: Valittiin vuonna 1946 Meijerien Keskinäisen Vakuutusyhtiön ja Meijeriväen Eläkekassan johtajaksi. Meijeriväen Eläkekassan johtajana hän uudisti merijeriammattiväen eläkejärjestelmän. Myöhemmin hän toimi molempien johtokunnan jäsenenä. Opettajana Suomen Liikemiesten Kauppaopistossa 1940-1948. Valion hallinnolliseksi johtajaksi hän nousi vuonna 1956.


title: Lauri Kaukonen

text: Kaukonen kehitti erityisesti meijerien kirjanpitoa, kustannuslaskentaa, hallintoa ja tilintarkastusta. Päivälehdissä, aikakausi- ja kongressijulkaisuissa on ollut hänen kirjoituksiaan kansantaloudesta, liikelaskennasta ja taloushistoriasta. Päätoimien ohella Kaukonen toimi KHT-tilintarkastajana ja luennoitsijana Rauman merenkulkuopistossa, Terijoen kansalaisopistossa ja Viipurin työväenopistossa. Hän perusti Pellervo-Seuran liiketaloudellisen kerhon ja toimi kerhon ensimmäisenä puheenjohtajana. Hän toimi Pakastamo Oy:n puheenjohtajana ja Kauppatieteellisen Yhdistyksen johtokunnan jäsenenä.


title: Lauri Kaukonen

text: Kaukoselle myönnettiin Suomen Valkoisen Ruusun Ritarikunnan ritarimerkki vuonna 1962. Kaukonen sai kanslianeuvoksen arvonimen vuonna 1967.


title: Saksan 5. vuoristodivisioona

text: Saksan 5. vuoristodivisioona () oli Saksan maavoimien yhtymä toisessa maailmansodassa.


title: Saksan 5. vuoristodivisioona

text: Divisioona perustettiin lokakuussa 1940 Tirolissa Itävallassa. Divisioonan rungoksi siirrettiin 1. vuoristodivisioonan kolmas ylimääräinen rykmentti vuoristojääkärirykmentti 100. Divisioonan toinen rykmentti tuli motorisoiduksi divisioonaksi muutettavasta 10. jalkaväkidivisioonasta, joka luovutti jalkaväkirykmentti 85:n. Divisioonan muiden yksiköiden rungot tulivat myös mainituista divisioonista.


title: Saksan 5. vuoristodivisioona

text: Divisioonan ensimmäinen sotatoimi oli Balkanin sotaretki 1941, jolloin se osallistui operaatioihin Marita ja Merkur eli Kreikan ja Kreetan valtaukseen. Divisioona palasi marraskuussa Saksaan täydennettäväksi ja huhtikuussa 1942 se siirrettiin itärintamalle.


title: Saksan 5. vuoristodivisioona

text: Divisioona liitettiin pohjoiseen armeijaryhmään Olhavan alueelle. Marraskuussa 1943 se siirrettiin edelleen Italiaan, missä se oli joulukuussa Gustav-linjalla lähellä Monte Cassinoa. Divisioona antautui Yhdysvaltain joukoille toukokuussa 1945 Torinon lähistöllä.


title: Saksan 5. vuoristodivisioona

text: Divisioonankomentajina olivat:


Circuit International Automobile Moulay El Hassan (myös Marrakech Street Circuit) on osittainen katurata Marrakechissa Marokossa.


title: Circuit International Automobile Moulay El Hassan

text: Radalla on ajettu vuosittain WTCC:n Marokon osakilpailu, poikkeuksena vuosi 2011 jolloin kilpailu peruttiin talousongelmien takia. Formula E:n Marokon osakilpailu ajettiin radalla vuonna 2016. Auto GP -sarjan osakilpailu ajettiin radalla vuosina 2012–2014. Sarjan osakilpailu oli kalenterissa myös kaudella 2015 mutta kilpailu peruttiin ennen kauden alkua.


text: Vuodeksi 2016 Hermann Tilke suunnitteli uuden rataprofiilin joka on lyhyempi, sekä se sisältää monipuolisempia mutkia ja pysyvän moottorirataosuuden.


title: Saksan 6. vuoristodivisioona

text: Saksan 6. vuoristodivisioona () oli Saksan maavoimien yhtymä toisessa maailmansodassa. Pääosan sodasta se toimi osana Saksan 20. vuoristoarmeijaa.


title: Saksan 6. vuoristodivisioona

text: Wehrkreis V perusti divisioonan 1. kesäkuuta 1940 Heubergin koulutuskeskuksessa. Sen runkona olivat vuoristojääkärirykmentit 141 ja 143.


title: Saksan 6. vuoristodivisioona

text: Se siirrettiin 13. kesäkuuta länsirintamalle ja divisioona oli Ranskan antauduttua miehitysjoukkona. Joulukuussa se osallistui Kreikan valtaukseen operaatio Maritaan ja syyskuussa 1941 divisioona siirrettiin Pohjois-Suomeen. Heinäkuussa 1942 se liitettiin 20. vuoristoarmeijaan, jonka mukana se vetäytyi Norjaan loppuvuodesta 1944.


title: Saksan 6. vuoristodivisioona

text: Divisioona antautui briteille sodan loputtua vuonna 1945.


title: Saksan 6. vuoristodivisioona

text: Divisioonankomentajina olivat:


title: Okovin metsä

text: Okovin metsä on suuri metsäalue, joka keskiajalla peitti koko Valdain ylängön. Myöhemmin se nimettiin Volokovin, Volkonin tai Volginin metsäksi.


title: Okovin metsä

text:
”Nestorin kronikka” mainitsee metsän olleen ikään kuin muinais-Venäjän maantieteellinen keskus:
Nestorin kronikan mukaan varjagien reitti kulki koko Euroopan ympäri, ja kronikassa mainitaan keskiajan kaksi tärkeintä kaupunkia: Rooma ja Tsargrad (Konstantinopoli). Kronikassa mainitaan myös toisen pohjoinen reitti Itämereltä Väinäjoelle (tai päinvastoin "Väinäjokea pitkin varjagien maahan") ja sitten vetotaivalta pitkin Dneprjoen latvoille sekä Dnepriä pitkin Mustallemerelle.


title: Okovin metsä

text: Hyvien vetotaipaleiden ansiosta Okovin metsä oli useiden kauppareittien risteyspaikka: muinaisen Väinäjoki–Volga-reitin sekä myöhemmän Viikinkien idäntien Konstantinopoliin.


title: Okovin metsä

text: Muinaisen Okovin metsän parhaiten jäljelle jääneestä osasta tehtiin vuonna 1931 Keski-Venäjän metsänsuojelualue. Alue sijaitsee Tverin alueen länsiosissa. Okovin metsä sijaitsee Tverin alueella ja Smolenskin alueella. Se on Valdain ylängön eteläinen osa, Volgan latvoilta etelään. Metsässä on myös eri jokien alkupää: Zhkupa, Mezha (Väinäjoen alkupää), Tudovka, Obsha, Osuga sekä Dnepr.


title: Marco Mattiacci

text: Marco Mattiacci (s. 8. joulukuuta 1970 Rooma, Italia) on italialainen autourheiluvaikuttaja. Mattiacci toimi Formula 1-talli Scuderia Ferrarin tallipäällikkönä huhtikuusta 2014 saman vuoden marraskuuhun. Hän peri toimen 14. huhtikuuta 2014 Ferrarin eronneelta tallipäälliköltä Stefano Domenicalilta. Roomassa syntynyt Mattiacci toimi vuodesta 1989 vuoteen 1999 Jaguarin tehtaalla Iso-Britanniassa. Ferrarilla hän on työskennellyt vuodesta 1999, pääosin merkin Amerikan-tehtaiden johtajana. Marraskuussa 2014 Ferrarin osalta huonosti sujuneen kauden 2014 jälkeen Maurizio Arrivabene korvasi Mattiaccin Ferrarin tallipäällikkönä.


title: Saksan 7. vuoristodivisioona

text: Saksan 7. vuoristodivisioona () oli Saksan maavoimien yhtymä toisessa maailmansodassa. Pääosan sodasta se toimi osana Saksan 20. vuoristoarmeijaa.


title: Saksan 7. vuoristodivisioona

text: Wehrkreis XIII perusti divisioonan 15. marraskuuta 1941 Grafenwöhrin koulutuskeskuksessa. Se muodostettiin uudelleen nimeämällä 99. kevyt jalkaväkidivisioona, joka oli taistellut itärintamalla, kunnes se vedettiin Saksaan lokakuussa.


title: Saksan 7. vuoristodivisioona

text: Vuonna 1942 divisioona siirrettiin Suomeen, missä se oli Norjaan vetäytymiseensä saakka. Se antautui Norjassa toukokuussa 1945.


title: Saksan 7. vuoristodivisioona

text: Divisioonankomentajina olivat:


title: Jalkapallo (urheiluväline)

text: Jalkapallo on maailman suosituimmassa urheilulajissa jalkapallossa käytettävä yleensä nahasta tai muovista valmistettava pallo. Tunnetuin jalkapallo on mustavalkoinen Select Sportin 1960-luvun alussa valmistama pallo, jonka kuviointi muodostuu 20:stä valkoisesta säännöllisestä kuusikulmiosta ja 12:sta mustasta säännöllisestä viisikulmiosta. Se tuli tunnetuksi vuoden 1970 maailmanmestaruuskilpailujen myötä nimellä Adidas Telstar ja sitä on virheellisesti väitetty teoreetikko Buckminster Fullerin suunnittelemaksi. Kyseessä on pallon muotoiseksi pyöristetty versio geometrisesta kappaleesta, joka tunnetaan nimellä typistetty ikosaedri. Jalkapalloja on eri kokoisia. Niistä tunnetuimmat ovat lasten peleissä käytettävä 3-koon pallo, nuorten peleissä käytettävä 4-koon pallo sekä aikuisten peleissä käytettävä 5-koon pallo. Viitoskoon palloa käytetään myös jalkapallon MM-kisoissa. Lisäksi on olemassa pienempiä palloja, joita käytetään vain lähinnä tekniikkapalloina.


title: Suzuki-kytkentä

text: Suzuki-kytkentä (myös Suzuki-reaktio tai Suzuki–Miyaura-reaktio) on organobooriyhdisteen ja alkyyli -tai aryylihalogenidin välinen kytkentäreaktio, jota katalysoivat palladiumin yhdisteet. Suzuki-kytkentä on hyvin yleinen tapa syntetisoida aromaattisia tai konjugoituneita kaksoissidoksia sisältäviä yhdisteitä. Reaktio on nimetty japanilaisen kemistin Akira Suzukin mukaan. Suzuki julkaisi reaktion ensimmäistä kertaa vuonna 1979.


title: Suzuki-kytkentä

text: Suzuki-kytkennässä toinen reagoiva lähtöaine on alkyyli- tai aryyliorganobooriyhdiste. Käytetyimmät reagenssit reaktiossa ovat boronihappoja (RB(OH)), mutta myös organoboraaneja, joita valmistetaan hydroboorauksella ja boronihappojen estereitä trialkyyli- tai triaryyliboronaatteja voidaan käyttää.


title: Suzuki-kytkentä

text: Toisena reagoivana yhdisteenä on tyypillisesti alkyyli-, alkenyyli- tai aryylihalogenidi. Käytetyimpiä ovat bromidit ja jodidit, mutta myös orgaanisia triflaatteja ja fosforihappojohdannaisia voidaan käyttää. Katalyyttinä Suzuki-kytkennöissä käytetään tavanomaisesti palladiumkomplekseja, mutta myös kuparikomplekseja on tutkittu. Käytettäessä kiraalisia ligandeja voidaan Suzuki-kytkentä suorittaa asymmetrisesti.


title: Suzuki-kytkentä

text: Suzuki-kytkennän etu on se, että reagoivissa yhdisteissä voi olla useita funktionaalisia ryhmiä, jotka eivät reagoi. Yhteensopivia ryhmiä ovat muun muassa alkoholi-, nitriili-, amino-, nitro- ja karbonyyliryhmiä.


title: Suzuki-kytkentä

text: Suzuki-kytkentä muistuttaa reaktiomekanismiltaan useita muita kytkentäreaktioita, kuten Stille-kytkentää. Reaktion ensimmäisessä vaiheessa katalyytti, jossa palladium on hapetusluvulla 0, reagoi alkyyli- tai aryylihalogenidin kanssa hapettavalla additiolla muodostaen alkyylipalladiumyhdisteen, jossa palladiumin hapetusluku on + II. Emäs reagoi organobooriyhdisteen, kuten boronihapon, kanssa muodostaen negatiivisesti varautuneen boronaatin, joka reagoi palladiumkompleksin kanssa transmetallaatiolla. Transmetalloinnissa alkyyliryhmä siirtyy organobooriyhdisteeltä palladiumkompleksille. Viimeinen vaihe on pelkistävä eliminaatio, jossa palladiumkompleksiin kiinnittyneet halogenidilta ja organobooriyhdisteeltä peräisin olevat alkyyliryhmät yhdistyvät ja palladium pelkistyy hapetusluvulta +II hapetusluvulle 0.


title: Marco Höger

text: Marco Höger (s. 16. syyskuuta 1989) on saksalainen jalkapalloilija, joka edustaa Bundesliigassa pelaavaa FC Schalke 04:ää. Bayer Leverkusenista juniorina poispotkittu Höger aloitti ammattilaisuransa vuonna 2008 Alemannia Aachenin kakkosjoukkueen riveissä. Hän nousi ykkösjoukkueeseen vuonna 2009, josta matka jatkui vuonna 2011 Bundesliigaan ja Schalkeen. Schalken paidassa Höger on voittanut DFL-Supercupin vuonna 2011. Hän kuuluu nykyisin seuran avainpelaajiin.


title: ELSA Finland

text:
ELSA Finland ry eli The European Law Students' Association Finland on suomalainen opiskelijajärjestö ja Suomen kansallisryhmä ELSA-verkostossa (The European Law Students' Association). ELSA Finlandin tehtävänä on tukea Suomen paikallisryhmien toimintaa, sekä parantaa niiden keskinäistä kommunikaatiota toimimalla siltana paikallisryhmiensä välillä. ELSA Finlandilla on myös äänivalta ELSAn kansainvälisissä asioissa., ELSA Finlandin viralliset internetsivut.
ELSA Finlandiin kuuluu yhteensä neljä paikallisryhmää: ELSA Rovaniemi, ELSA Joensuu, ELSA Turku ja ELSA Helsinki, jotka käyttävät ylintä päätösvaltaa ELSA Finlandissa yhtäläisin äänioikeuksin. Toimeenpanevana elimenä ELSA Finlandissa toimii vuodeksi kerrallaan valittava kansallinen hallitus. Paikallisryhmien kautta Suomessa ELSAan kuuluu n. 2500 oikeustieteen ylioppilasta, koko verkoston jäsenmäärän ollessa n. 50 000.


title: ELSA Finland

text: Paikallistasolla ELSA-verkosto koostuu paikallisryhmistä, jotka ovat sitoutuneet ELSAn tavoitteisiin ja edistävät niitä omassa yliopistossaan. Paikallisryhmiä on Euroopassa lähes 300. Suomessa jokainen paikallisryhmä edustaa tiettyä kaupunkia ja oikeustieteellistä tiedekuntaa. Suomen ELSA-paikallisryhmät ovat: ELSA Rovaniemi, ELSA Joensuu, ELSA Turku ja ELSA Helsinki.


title: ELSA Finland

text: Kansallisen tason ELSA-verkosto koostuu kansallisryhmistä, jotka toimivat paikallisryhmien yhdysjärjestöinä. Jokainen kansallisryhmä toimii oman maansa edustajana. Kansallisryhmiä on yhteensä 43. Kansallisryhmä koostuu paikallisryhmien vuosittain valitsemasta hallituksesta. Kansallisryhmä myös edustaa paikallisryhmiä ELSAn kansainvälisissä kokouksissa ja huolehtii kansainvälisestä yhteydenpidosta välittäen tietoa verkoston toiminnasta paikallisryhmille. ELSA Finland on Suomen kansallinen ELSA-ryhmä.


title: ELSA Finland

text: Kansainvälinen ELSA ("ELSA International") koostuu kansainvälisestä hallituksesta (International Board), jonka kansalliset ryhmät valitsevat vuoden toimikaudeksi. Kansainvälinen hallitus on ELSAn korkein toimeenpaneva elin ja se edustaa järjestöä tärkeimmille yhteistyötahoille. Kansainvälisen hallituksen kahdeksan jäsentä asuvat ja työskentelevät vuoden täysipäiväisesti Brysselissä matkustaen välillä tapahtumiin ja vierailuille eri puolille Eurooppaa.


title: ELSA Finland

text: Ensimmäinen kontakti ELSA Internationaliin otettiin vuonna 1982, minkä jälkeen ELSA Finland hyväksyttiin ELSAn eli The European Law Students' Associationin viralliseksi jäseneksi vuonna 1983. ELSA Finland rekisteröitiin Suomessa omana yhdistyksenään vuonna 1987.


title: ELSA Finland

text: ELSA kuvailee toimintansa tarkoitukseksi tuoda monipuolisuutta oikeustieteelliseen koulutukseen sekä kehittää oikeustieteen opiskelijoiden ja nuorten lakimiesten keskinäistä ymmärrystä ja sosiaalista vastuuntuntoa. ELSA pyrkii tarjoamaan oikeustieteen opiskelijoille mahdollisuuden luoda kansainvälisiä kontakteja sekä oppia muista kulttuureista ja oikeusjärjestelmistä kriittisen vuoropuhelun ja tieteellisen yhteistyön hengessä. Tavoitteena on auttaa opiskelijoita hankkimaan käytännön kokemusta oikeudellisesta työstä ja vastaamaan kansainvälistyvän työelämän haasteisiin.


title: ELSA Finland

text: ELSAn toiminta koostuu valikoimasta akateemisia ja ammatillisia tapahtumia, joita järjestämisestä vastaavat pääsääntöisesti ELSAn paikallisryhmät itsenäisesti. ELSA Järjestää jäsenilleen mm. seuraavia aktiviteetteja:


title: ELSA Finland

text: ELSA Finland järjestää vuosittain ainakin seuraavat perinteeksi muodostuneet tapahtumat:


title: ELSA Finland

text: ELSA Finlandilla on ollut vuodesta 2013 vuoteen 2016 oma kansallinen jäsenlehti ELSIMIA, joka ilmestyi sähköisessä muodossa kaksi kertaa vuodessa. Lisäksi ELSA International on julkaissut vuodesta 1989 alkaen koko ELSA-verkoston kattavaa Synergy Magazine -lehteä, joka ilmestyy sähköisen version lisäksi myös painettuna lehtenä.


title: ELSA Finland

text: Viitteet


title: Saksan 8. vuoristodivisioona

text: Saksan 8. vuoristodivisioona () oli Saksan maavoimien yhtymä toisessa maailmansodassa.


title: Saksan 8. vuoristodivisioona

text: Divisioona perustaminen aloitettiin maaliskuussa 1944 Lapissa, jolloin sen runkona oli Vuoristojääkärirykmentti 139. Divisioona nimettiin pian uudelleen komentajansa eversti Mathias Kräutlerin mukaan ryhmä Kräutleriksi ja edelleen erillisdivisioona 140:ksi 7. syyskuuta, jolloin siihen kuuluivat erillisdivisioonan esikunta, vuoristojääkärirykmentti 139, jääkäripataljoona 3, tykistörykmentti 139 sekä pioneeri ja viestikomppaniat. Divisioona vetäytyi muun armeijan mukana Norjaan, jossa se antautui sodan lopulla briteille.


title: Saksan 8. vuoristodivisioona

text: Toisen yhtymän historia alkaa Münchenistä VII täydennysalueesta (), joka asetettiin liikekannalle 26. elokuuta 1939. Siitä muodostettiin 9. marraskuuta Divisioona Nr 157 ja se nimettiin 12. joulukuuta 1942 edelleen 157. täydennysdivisioonaksi. Seuraavana keväänä divisioonaan kuuluivat täydennysrykmentit 7 ja 157, vuoristotäydennysrykmentti 1, tykistötäydennysrykmentti 7, täydennystulenjohtopatteristo 7, täydennyspanssarintorjuntapataljoona 7, täydennyspioneeripataljoona 7, täydennysmoottoripataljoonat 7 ja 27, täydennyskuljettajapataljoonat 7 ja 27 sekä täydennysrakentajapataljoona 7.


title: Saksan 8. vuoristodivisioona

text: Divisioonasta muodostettiin 1. lokakuuta 1942 157. reservidivisioonaksi, jolloin siihen kuului reservikrenatöörirykmentit 7 ja 157, reservivuoristorykmentti 1, reservitykistörykmentti 7 ja reservipioneeripataljoona 7. Se oli sijoitettu Besanconiin Ranskaan varuskuntajoukoksi. Sen vahvuus oli 1. syyskuuta 1943 lähes 12000 sotilasta. Italian antauduttua divisioona siirrettiin Grenobleen, jossa se nimettiin 1. syyskuuta 1944 157. vuoristodivisioonaksi ja edelleen helmikuussa 1945 8. vuoristodivisioonaksi. Divisioona täydennettiin Mittenwaldissa Baijerissa, jonka jälkeen se siirrettiin Westfaleniin ja edelleen Ranskaan Besanconiin. Divisioona lähetettiin Italian antauduttua Grenobleen lähelle Italian rajaa, jolloin se liitettiin osasto von Zangeniin (myöhemmin Ligurian armeija) taistelemaan Pohjois-Italian partisaaneja vastaan.


title: Saksan 8. vuoristodivisioona

text: Divisioona ei koskaan saavuttanut määrävahvuutta. Se nimettiin 1. syyskuuta 1944 157. reservivuoristodivisioonaksi ja edelleen helmikuussa 1945 8. vuoristodivisioonaksi, jolloin se samalla siirrettiin ensimmäistä kertaa etulinjaan taistelemaan Rovereto-Trenton alueen Yhdysvaltain joukkoja vastaan. Divisioona osallistui Po-joen laakson taisteluihin Italian toisen maailmansodan viimeisiin sotatoimiin. Divisioonan vahvuus oli noin 3000 miestä, mutta se oli kuitenkin Saksan 10. armeijan suurin yhtymä. Divisioona antautui huhtikuun lopulla Yhdysvaltain joukoille.


title: Saksan 8. vuoristodivisioona

text: Divisioonankomentajana oli kenraaliluutnantti Paul Schricker syyskuusta 1944 aina antautumiseen saakka.


title: Vaihejohdin

text: Vaihejohdin eli L-johdin (engl. "Load") on sähköasennuksissa käytetty johdin, jota pitkin virta pääsee kuormalle. Yksivaiheisissa kytkennöissä vaihejohtimen värinä käytetään ruskeaa, kun taas kolmivaiheisissa kytkennöissä vaihejohtimien värit ovat ruskea (L1), musta (L2) ja harmaa (L3). Vaihejohdin on aina jännitteinen ja suojattava kosketukselta.


title: Vaihejohdin

text: Suojajohdin


title: Rajakallion hyppyrimäet

text: Rajakallion hyppyrimäet on neljän hyppyrimäen muodostama mäkihypyn suorituspaikka Ummeljoella Kouvolassa, entisen Anjalankosken kaupungin ja sitä aiemman Anjalan kunnan alueella. Hyppyrimäissä ei ole muovitusta.


title: Rajakallion hyppyrimäet

text:
Mäkiennätyksen 42,0 metriä on hypännyt Pyry Ruikka.
Mäkiennätyksen 22,0 metriä on hypännyt Roope Pulkki.


title: Palomäen mäkikeskus

text: Palomäen mäkikeskus on viiden hyppyrimäen muodostama mäkihypyn suorituspaikka Kouvolassa.


title: Palomäen mäkikeskus

text: Hyppyrimäen torni on betonirakenteinen.


title: Palomäen mäkikeskus

text:
Mäkiennätyksen 79,0 metriä on hypännyt Juho Ojala.
Naisten mäkiennätyksen 51,5 metriä on hypännyt Susanna Forsström.
Hyppyrimäen torni on liimapuupalkkirakenteinen.


title: Palomäen mäkikeskus

text:
Mäkiennätyksen 62,0 metriä on hypännyt Pyry Ruikka.
Naisten mäkiennätyksen 52,5 metriä ovat hypänneet Tanja Kaverinen ja Noora Heikkinen.
Hyppyrimäen alastulorinteessä on muovitus.


title: Palomäen mäkikeskus

text:
Mäkiennätyksen 24,5 metriä ovat hypänneet Markus Virrantalo ja Perttu Reponen.
Naisten mäkiennätyksen 20,0 metriä ovat hypänneet Emilia Sorvisto ja Julia Tervahartiala.
Hyppyrimäen alastulorinteessä on muovitus.


title: Palomäen mäkikeskus

text: Mäkiennätyksen 11,5 metriä on hypännyt Kasperi Valto 15.12.2012 Kinkkukilpailussa kaksi kertaa. Naisten mäkiennätyksen 10,5 metriä ovat hypänneet Julia Tervahartiala 4.2.2012 Etelä-Suomen alue-cupissa ja Elli Seppänen 18.1.2015 Lidl Cupissa.


title: Palomäen mäkikeskus

text: Hyppyrimäki on luonnonmäki.


title: Rotorua

text: Rotorua (/ˌroʊtəˈruːə/, maoriksi "Te Rotorua-nui-a-Kahumatamomoe") on kaupunki Uudessa-Seelannissa. Se sijaitsee Lake Rotorua nimisen järven etelärannalla Pohjoissaarella 230 kilometriä Aucklandista kaakkoon. Kaupungin pinta-ala 2 614,9 on km², josta kuitenkin vain pieni osa on kaupunkialuetta. Kaupungissa asuu 69 200 asukasta, joista varsinaisella kaupunkialueella asuu 56 800 asukasta. Rotorua on suosittu matkailukohde, koska sen läheisyydessä on geysereitä ym. geotermistä toimintaa.


title: Panaman kanavavyöhyke

text:
Panaman kanavavyöhyke (, ) oli Panaman alueella sijainnut pinta-alaltaan 1 430 km² laajuinen Yhdysvaltain territorio, joka käsitti Panaman kanavan ja sitä ympäröivän viiden mailin (noin 8 km) levyisen alueen, pois lukien Panamán ja Colónin kaupungit, jotka muuten olisivat päätyneet osaksi kanavavyöhykettä. Kanavavyöhyke perustettiin 1903 ja se lakkasi olemasta 1979, jolloin alue siirtyi Panaman hallintaan.
Kanavavyöhykkeen pääkaupunkina toimi Balboa.


title: Panaman kanavavyöhyke

text: Muun muassa ilmailu-insinööri Edward A. Murphy ja republikaanipoliitikko John McCain ovat syntyneet Panaman kanavavyöhykkeellä.


title: Roy Rappaport

text: Roy A. Rappaport (25. maaliskuuta 1926 – 9. lokakuuta 1997) oli yhdysvaltalainen antropologi, joka tutki erityisesti rituaalia ja kulttuurin toimimista osana ekosysteemiä.


title: Roy Rappaport

text: Roy Rappaport valmistui antropologian koulutusohjelmasta Columbian yliopistosta vuonna 1966 ja työskenteli sen jälkeen kuolemaansa saakka Michiganin yliopistossa. Hänen tunnetuin teoksensa ja samalla yksi merkittävimmistä teoksista ekologisen antropologian kentällä on "Pigs for the Ancestors" (1967), jossa tutkitaan Papua-Uuden-Guinean tsembagaheimon rituaalista käyttäytymistä suhteessa ympäristöön ja ekosysteemin toimintaan.


title: Roy Rappaport

text: Myös Rappaportin muut julkaisut ja artikkelit perustuvat tsembagaheimon parissa tehtyihin kenttätöihin, joiden aikana hän sovelsi osallistuvan havainnoinnin lisäksi myös luonnontieteellisiä tiedonkeruumenetelmiä ja teki tarkkoja tilastoja. Ensimmäiset kenttätyöt hän teki alueella vuosina 1962–1963 ja palasi parikymmentä vuotta myöhemmin heimon pariin tekemään täydentäviä havaintoja ja tutkimaan kulttuurin muutosta. Rappaport kuoli keuhkosyöpään vuonna 1997.


title: Pigs for the Ancestors

text: Pigs for the Ancestors on amerikkalaisen kulttuuriantropologi Roy Rappaportin kirjoittama kirja, jossa tarkastellaan Tsembaga -heimon rituaalista toimintaa kulttuuriekologisesta näkökulmasta käsin.


title: Pigs for the Ancestors

text: Tsembaga on Australian puoleisen Papua-Uusi-Guinean alueella elävä tutkimuksen tekoaikaan n. 200-henkinen heimo. Heimon kontaktit länsimaalaisiin ennen tutkimusta olivat vähäisiä. Tsembagat ovat metsästäjä-keräilijöitä, jotka myös viljelevät viljaa, hedelmiä ja juureksia puutarhoissa ja kasvattavat sikoja.


title: Pigs for the Ancestors

text: Tsembagojen Kaiko -rituaali on noin 5-20 vuoden välein toimeenpantava rituaali, jossa uhrataan hengille valtaosa kasvatetusta sikapopulaatiosta. Kaiko kestää vuoden, ja siihen liittyy paljon monimutkaisia rituaaleja, juhlimista ja tabujen poistamisia, joiden aikana siat uhrataan ja liha jaetaan yhteisön kesken.


title: Pigs for the Ancestors

text: Rappaportin keskeinen tavoite on näyttää kuinka Kaiko toimii tasapainottavana ilmiönä Tsembaga-territorion, sikojen määrän ja ympäristön kantokyvyn välillä. Keskeisintä tutkimukselle on sikojen määrän lisääntymisen, rajallisen alueen ja ”sosiaalisen stressin” muodostama informaatiosysteemi, joka kanavoituu sosiaalisiin, kulttuurisiin ja uskonnollisiin käytäntöihin. Rappaport ei tutkinut miksi tai miten asiat ovat syntyneet, vaan häntä kiinnosti eri osa-alueiden toiminta suhteessa kokonaisuuteen eli systeemiin, jonka eri tasot ovat itse itseään sääteleviä.


title: Pigs for the Ancestors

text: Rappaportin mukaan Kaiko -rituaalin tarkoitus on säilyttää ihmisten, sikojen ja puutarhojen kasvumahdollisuus ja lisätä vaurautta tulevaisuudessa. Rituaali suoritetaan, kun populaation ja ympäristön suhde sitä vaatii ja ympäristön kantokyvyn rajat lähenevät. Rappaport löysi rituaalista monenlaisia ympäristön kantokykyä ylläpitäviä funktioita, kuten ihmisten ja sikojen lukumäärän säätely, maaperän kunnon pysyminen hyvänä, ihmisten sosiaalisen kanssakäymisen lisääminen ja yhteisöllisyyden vahvistaminen, heimoille elintärkeän vaihdon mahdollistaminen, avioliittojen solmiminen ja sikojen ruokaa kasvattavien naisten stressin vähentäminen.


title: Linn

text: Linn on naisen etunimi. Nimi on todennäköisesti syntynyt lyhentymänä nimestä Lina tai sen kantanimestä Karolina.


title: Linn

text: Suomessa nimi Linn on Väestörekisterikeskuksen tietojen mukaan annettu huhtikuuhun 2018 mennessä hieman alle 670. Ennen vuotta 1940 nimeä ei ollut annettu kenellekään. Vuodesta 2000 lähtien Linnin nimipäivä on ollut suomenruotsalaisen kalenterin mukaan 15. huhtikuuta, joka on myös Lindan nimipäivä.


title: Belinda

text: Belina on naisen etunimi. Nimi on alkujaan tullut tunnetuiksi oopperoista ja romaaneista, ja se on mahdollisesti muodostettu joko italian kielen sanasta "belina", joka merkitsee leikkikalua, tai muinaissaksalaisesta nimestä "Betlindis".


title: Belinda

text: Suomessa nimi Belinda on Väestörekisterikeskuksen tietojen mukaan annettu vuoden 2009 loppuun mennessä 275 henkilölle. Vuodesta 2015 lähtien Belindan nimipäivä on suomenruotsalaisen kalenterin mukaan 15. huhtikuuta.


title: Isaac Butt

text: Isaac Butt (6. syyskuuta 1813 Glenfin, Donegalin kreivikunta – 5. toukokuuta 1879 lähellä Dundrumia, Dublinin kreivikunta) oli irlantilainen poliitikko, joka perusti Irlannille itsehallintoa ajaneen niin sanotun home rule -liikkeen ja toimi sen johdossa 1870-luvulla.


title: Isaac Butt

text: Butt toimi kansantaloustieteen professorina Trinity Collegessa vuosina 1836–1841 sekä asianajajana Irlannissa ja Englannissa. Politiikkaan hän osallistui aluksi konservatiivien riveissä ja häntä pidettiin Daniel O’Connellin vastustajana. Vuonna 1848 hän kuitenkin puolusti oikeudessa Nuori Irlanti -liikkeen johtajia, joita syytettiin valtiopetoksesta heidän johdettuaan epäonnistunutta kapinaa. Butt oli vuosina 1852–1865 Ison-Britannian parlamentin jäsen. Palattuaan välillä takaisin asianajajan ammattiinsa hän johti vuosina 1865–1869 vangittujen feeniläisjohtajien puolustusta oikeudessa. Mielipiteiltään konservatiivisena Butt ei tosin itse kannattanut feeniläisten vallankumousaatetta. Hän tuli kuitenkin siihen tulokseen, että välttämättömien yhteiskunnallisten uudistusten kuten maareformin toteuttaminen Irlannissa ei onnistuisi ilman itsehallintoa. Todisteena tästä hän piti Ison-Britannian hallituksen epäonnistumista Irlannin 1840-luvun nälänhädän lievittämisessä.


title: Isaac Butt

text: Butt ehdotti toukokuussa 1870, että Irlannille perustettaisiin oma parlamentti, joka olisi Ison-Britannian parlamentin alainen. Myöhemmin samana vuonna hän perusti Home Government Association -nimisen järjestön, joka myöhemmin muuttui Home Rule League -nimiseksi puolueeksi. Butt toimi sen puheenjohtajana 1873–1878. Itsehallintoa tarkoittanut termi ”home rule” ei välttämättä ollut hänen keksimänsä, mutta juuri hän teki siitä tehokkaan poliittisen iskulauseen. Butt valittiin takaisin parlamenttiin vuonna 1871 ja hän alkoi johtaa sieltä käsin kamppailua home rulen toteuttamiseksi. Vuoden 1874 vaaleissa Home Rule League sai parlamenttiin noin 60 edustajaa eli yli puolet Irlannille varatuista paikoista. Irlannin eri natiolistiryhmät eivät aluksi innokkaasti tukeneet Buttin liikettä, mutta eivät myöskään toimineet sitä vastaan. Yksikään Englannin puolueista ei sen sijaan antanut tässä vaiheessa tukea Buttin vaatimuksille ja vähitellen osa hänen kannattajistaan alkoi pitää hänen politiikkaansa tehottomana. Butt alkoi menettää vaikutusvaltaansa, kun hänen kilpailijakseen nousi vuonna 1875 parlamenttiin valittu nuori Charles Stewart Parnell, joka kannatti jarrutustaktiikkaa parlamentissa Irlannin itsehallintovaatimusten edistämiseksi. Butt yritti pysäyttää Parnellin, mutta epäonnistui ja joutui vuonna 1878 luopumaan puolueensa johdosta. Parnellista tuli home rule -liikkeen kiistaton johtaja Buttin kuoltua seuraavana vuonna.


title: Forkkaus

text: Ohjelmistokehityksessä forkkaus on termi, jolla viitataan siihen, kun ohjelmistosta tehdään kopio, jota aletaan kehittää itsenäisenä projektina. Forkkaus voi johtua kehittäjäyhteisön ajautumisesta erimielisyyksiin tai tarpeesta luoda ohjelmistosta toisenlainen versio toista käyttötarkoitusta tai toista käyttäjäryhmää varten.


title: Forkkaus

text: Forkkaus on yleistä avoimen lähdekoodin projekteissa, sillä niistä saa kuka tahansa laillisesti julkaista muunneltuja versioita.


title: Itä-Suomen yliopiston terveystieteiden tiedekunta

text: Terveystieteiden tiedekunta on yksi Itä-Suomen yliopiston neljästä tiedekunnasta. Sen toiminta on keskittynyt yliopiston Kuopion kampukselle Kuopion Savilahden alueella. Toiminta pohjautuu vuonna 1972 käynnistettyyn Kuopion yliopiston Lääketieteelliseen tiedekuntaan ja sitä seuranneisiin muihin terveystieteisiin kuuluviin yksiköihin.


text: Itä-Suomen yliopiston Terveystieteellinen tiedekunta pitää sisällään seuraavat viisi yliopistollista laitosta: A. I. Virtanen -instituutti, Farmasian laitos, Hoitotieteen laitos, Lääketieteen laitos ja Koe-eläinkeskus. Lisäksi tiedekunnan toimintaan liittyy hallintopalveluja tarjoava yksikkö. Tiedekunta koordinoi myös tutkimuskeskus Biocenter Kuopion toimintaa.


text: Itä-Suomen yliopiston Terveystieteellinen tiedekunta on pärjännyt hyvin kansainvälisissä yliopistovertailuissa. Lääketieteen ja farmasian alalla se sijoittui esimerkiksi vuoden 2013 Shanghain yliopistorankingissa sijaluokkaan 101-150. Tämä oli toiseksi korkein sijoitus suomalaisyliopistoista perinteikkäämmän Helsingin yliopiston jälkeen.


title: Kyynärö

text: Kyynärö on kylä Pälkäneen kunnassa, joka kuuluu Tampereen seutukuntaan Pirkanmaan maakunnassa. Ennen vuoden 2007 Pälkäneen ja Luopioisten kuntaliitosta Kyynärö kuului Luopioisten kuntaan.


title: Kyynärö

text: Kyynärö on Rautajärvi–Auttoinen-yhdystien numero 3200 varrella. Länteen päin Rautajärvelle on matkaa viisi kilometriä, kaakkoon Padasjoen Auttoisille 20 kilometriä. Kyynäröltä haarautuu yhdystie 3201 Padankosken ja Kuohijoen kautta Hämeenlinnan (aikaisemmin Hauhon) Sappeeseen sekä yhdystie 3202 Ämmätsän ja Kasiniemen kautta Kuhmoisten Korkeeseen. Tampereelle matkaa kertyy 70 kilometriä. Sama 70 kilometriä on matkaa Hämeenlinnaan. Lahteen matka on Auttoisten kautta 80 kilometriä.


title: Kyynärö

text: Pälkäneen kunnan kehityskuvassa ja siihen liittyvässä kyläprofiloinnissa Kyynärö yhdessä Ämmätsän ja Vahdermetsän kanssa on merkitty pienkylä- ja maaseutuasumisen alueeksi. Alueella ei ole asemakaavaa. Asukkaita alueella on noin sata. Kyynäröjärven ja Ämmätsänjärven ympärillä on kesäasutusta. Alueella on Natura-kohde Kurkisuo.


title: Poikkiviiva

text: Poikkiviiva on tarketta muistuttava lisuke eräissä latinalaiseen tai kyrilliseen kirjaimistoon kuuluvissa lisäkirjaimissa. Se voi olla vino, kuten puolan kirjaimessa Ł/ł ja tanskan kirjaimessa Ø/ø (ns. tanskalainen ö), tai vaakasuora, kuten saamelaiskielten kirjaimissa Đ/đ, Ǥ/ǥ ja Ŧ/ŧ.


title: Poikkiviiva

text: Poikkiviivaa ei teknisessä mielessä pidetä varsinaisena tarkkeena, sillä Unicode-merkistössä poikkiviivallisia kirjaimia ei ole muodollisesti määritelty koostemerkeiksi, jotka olisivat hajotettavissa kantamerkiksi ja yhdistyväksi tarkkeeksi. Tämä taas johtuu pitkälti siitä, että poikkiviiva ei näytä erilliseltä tarkkeelta ja sen pituus ja asento suhteessa kantamerkkiin vaihtelevat enemmän kuin tarkkeilla yleensä. Laajennettu suomalainen näppäimistö sisältää kuitenkin poikkiviivallisten kirjainten tuottamiseksi erityisen lisäystoiminnon, joka toimii tarkenäppäimen tavoin. Oikeastaan tarkenäppäimiä on kaksi, sillä ensisijaiseksi vaihtoehdoksi ajateltu, näppäimistön vasemmassa yläkulmassa sijaitseva pykälämerkin näppäin puuttuu joistain laitteista, mutta sen sijasta voidaan yhtä hyvin käyttää L-kirjaimen näppäintä. L-näppäin on valittu siksi, että poikkiviivan yleisin käyttötarkoitus suomenkielisissä teksteissä on puolan Ł/ł (varsinkin, kun tanskalaiselle ö:lle on asettelussa oma näppäily). Poikkiviivallisen kirjaimen voi siis kirjoittaa painamalla ensin joko §-näppäintä tai L-näppäintä yhdessä AltGr-näppäimen kanssa ja sen jälkeen erikseen kantakirjaimen näppäintä:


title: Michael Davitt

text: Michael Davitt (25. maaliskuuta 1846 Straide, Mayon kreivikunta – 31. toukokuuta 1906 Dublin) oli irlantilainen poliitikko, joka perusti vuonna 1879 maanvuokraajien etuja puolustaneen Irlannin maaliiton ("Irish Land League").


title: Michael Davitt

text: Davittin omat vanhemmat olivat köyhiä maanvuokraajia, jotka häädettiin mailtaan hänen ollessaan lapsi. Davitt joutui menemään 10-vuotiaana töihin lancashirelaiseen puuvillakehräämöön, jossa hän vuotta myöhemmin menetti oikean käsivartensa työonnettomuudessa. Hän elätti sen jälkeen itsensä kirjapainoapulaisena ja lehdenmyyjänä. Davitt liittyi vuonna 1865 feeniläiseen salaseuraan, Irlannin tasavaltalaisveljeskuntaan (IRB) ja kohosi 1868 sen sihteeriksi. Hän jäi vuonna 1870 kiinni Lontoossa aseiden toimittamisesta Irlantiin ja sai 15 vuoden vankeustuomion. Hänet vapautettiin armahduksella joulukuussa 1877. Vankila-aikanaan Davitt oli kehitellyt ajatusta feeniläisten aktivismin ja Charles Parnellin johtaman parlamentaarisen itsehallintoliikkeen yhdistämisestä uudenlaiseksi poliittiseksi liikkeeksi. Vapauduttuaan hän matkusti ensin IRB:n edustajana Yhdysvaltoihin. Siellä hän sai vaikutteita Henry Georgen teorioista, joiden mukaan viljelymaan keskittynyt omistus ja köyhyys olivat yhteydessä toisiinsa.


title: Michael Davitt

text: Davitt perusti Irlannin maaliiton vuonna 1879, jolloin Irlantia uhkasi jälleen nälänhätä huonon sadon vuoksi. Liiton tavoitteena oli lievittää maanvuokraajien köyhyyttä takaamalla heille pysyvä hallintaoikeus maahan, kohtuulliset vuokrat sekä oikeus myydä vapaasti hallintaoikeutensa eteenpäin. Järjestö vastusti varsinkin suurmaanomistusta, jossa maanomistajat eivät lainkaan asuneet omistamillaan tiloilla. Davittin pyynnöstä Parnell ryhtyi tukemaan maaliittoa ja kiersi Pohjois-Amerikassa keräämässä rahoitusta sen toiminnalle. Yhteistyö Parnellin kanssa johti siihen, että Davitt erotettiin vuonna 1880 IRB:n johdosta. Davitt joutui olemaan uudelleen vankeudessa kansankiihotuksesta tuomittuna helmikuusta 1881 toukokuuhun 1882 sekä neljän kuukauden ajan vuonna 1883. Hänet valittiin vuonna 1882 parlamenttiin Meathista, mutta hänen paikkansa evättiin koska hän oli tuolloin vankilassa. Myöhemmin Parnell ja Davitt ajautuivat erimielisyyksiin, koska Parnell ei hyväksynyt Davittin ajamaa georgistista maareformia. Kun niin sanottu Irlantilainen puolue hajosi vuonna 1890 Parnellin toimintaa eräässä avioerojutussa koskeneeseen kiistaan, Davitt asettui vastustamaan Parnellin jatkamista puolueen johtajana.


title: Michael Davitt

text: Davitt valittiin uudelleen alahuoneeseen vuoden 1892 vaaleissa Pohjois-Meathin edustajana, mutta vaalin tulos kumottiin, koska häntä tukeneiden kirkon edustajien katsottiin syyllistyneen väärinkäytöksiin. Hänet valittiin jo seuraavana vuonna uudelleen Corkista, mutta maineensa ja henkilökohtaisen taloutensa kärsittyä edelliseen vaaliin liittyneessä oikeusprosessissa hän erosi melkein heti parlamentista. Vuosina 1895–1899 hän edusti parlamentissa Etelä-Mayoa, mutta erosi jälleen, tällä kertaa protestiksi buurisodalle. Davittin teoksista huomattavana on pidetty varsinkin vuonna 1904 ilmestynyttä "The Fall of Feudalism in Ireland".


title: Michael Davitt

text: Newby , A 2013 , ' “The Cold Northern Land of Suomi”: Michael Davitt and Finnish Nationalism ' Journal of Irish and Scottish Studies , vol 6 , no. 1 , pp. 73- 92


title: Javier Aquino

text: Javier Aquino (s. 11. helmikuuta 1990) on meksikolainen jalkapalloilija, joka edustaa Primera División de Méxicoissa pelaavaa Tigres de la UANL:ia. Hän on edustanut urallaan myös Cruz Azulia, Villarreal CF:tä sekä Rayo Vallecanoa. Hän kuuluu Meksikon jalkapallomaajoukkueeseen. Aquino voitti jalkapallon olympiakultaa Lontoossa 2012.


title: Javier Aquino

text: Aquino aloitti ammattilaisuransa vuonna 2010 meksikolaisessa Cruz Azulissa. Tammikuussa 2013 hän siirtyi Segunda Divisiónissa palanneeseen Villarreal CF:ään. Villarreal-debyyttinsä hän teki tammikuussa 2013 Hércules CF:ää vastaan. Elokuussa 2014 Aquino siirtyi lainalle madridilaiseen Rayo Vallecanoon. Hän pelasi Rayossa 24 ottelua. Kauden päätteeksi Tigres de la UANL osti Aquinon 3,43 miljoonan punnan siirtosummalla.


title: Javier Aquino

text: Alle 23-vuotiaiden maajoukkueessa pelannut Aquino teki maajoukkuedebyyttinsä heinäkuussa 2011 Chileä vastaan Copa Américassa, jossa hän pelasi Meksikon kaikki ottelut. Vuonna 2012 Aquino oli voittamassa Meksikolle sen jalkapallohistorian ensimmäisen kansainvälisen turnauksen voiton, kun se voitti olympiakultaa Lontoossa. Hän kuului myös Meksikon jalkapallomaajoukkueeseen Maanosaliittojen cupissa 2013 sekä Copa Américassa 2015.


title: Laina Vehanen

text: Laina Linda Vehanen (13. elokuuta 1893 Taivassalo – 20. tammikuuta 1989 Turku) oli suomalainen agronomi ja karjanhoidon lehtori, joka sai ylilehtorin arvonimen.


title: Laina Vehanen

text: Laina Vehasen vanhemmat olivat tilallinen Emil Felix Vehanen ja Alma Johanna Ahlgren. Hän kirjoitti ylioppilaaksi 1914 ja valmistui agronomiksi 1919. Vehanen toimi Pohjois-Karjalan tietopuolisen karjanhoitokoulun opettajana 1919–1920, Pohjois-Karjalan maanviljelysseuran karjanhoidon konsulenttina 1920–1926, Hämeen läänin maanviljelysseuran karjatalouden konsulenttina 1926–1928 ja Järvenpään Maatalousnormaalikoulun kotieläinhoidon lehtorina 1929-1956. Vehanen oli suosittu esiintyjä karjatalouden edistäjänä virkatyönsä ohella ja vielä eläkepäivinään. Hän esiintyi myös radiossa ja julkaisi runsaasti käytännönläheisiä kirjoituksia. Hänen laatimastaan oppaasta "Karjaväen kirja" otettiin peräti seitsemän painosta vuosina 1943-1953 ja teosta painettiin yhteensä noin 70 000 kappaletta. Vehanen oli mukana perustamassa Kotieläinhoitajien liittoa 1930-luvun lopussa ja toimi sen liittohallituksessa 1939-1951, samoin kuin osallistui Karjatalousväen huolto- ja lomaliiton toimintaan nauttien itsekin usein sen lomakodista Aulangon Heikkilässä. Agronomien Yhdistyksen eli Agronomiliiton aktiivina hän oli sen johtokunnan ensimmäinen naisjäsen 1935-1946. Vehaselle myönnettiin ansioistaan ylilehtorin arvonimi 1957.


title: Irlannin maaliitto

text: Irlannin maaliitto () oli Irlannissa vuosina 1879–1881 toiminut vaikutusvaltainen poliittinen järjestö, joka kamppaili maanvuokraajien etujen puolesta. Liiton perusti lokakuussa 1879 Michael Davitt, jolla oli tausta feeniläisessä liikkeessä. Davittin pyynnöstä Irlannin home rule -liikettä Ison-Britannian parlamentissa johtanut Charles Parnell ryhtyi myös maaliiton puheenjohtajaksi. Maaliitto vastusti Irlannin vallinnutta maanomistusjärjestelmää ja sen päätavoitteina oli taata maanvuokraajille pysyvä hallintaoikeus maahan, kohtuullinen vuokra sekä oikeus myydä vapaasti eteenpäin hallintaoikeutensa. Nämä tavoitteet tunnettiin nimellä ”kolme f:ää” ("fair rent", "fixity of tenure" ja "free sale").


title: Irlannin maaliitto

text: Maaliitto harjoitti laajamittaista poliittista agitaatiota ja kutsui irlantilaiset taisteluun niitä maanomistajia vastaan, jotka olivat kohdelleet vuokralaisiaan huonosti tai laittomasti. Liitto saattoi julistaa tällaisten maanomistajien tiloja ”pannaan”, jolloin heidän palvelusväkensä painostettiin eroamaan, kauppiaiden ei annettu myydä heille ja heidän postinkulkuaan haitattiin, kunnes heidän oli mahdotonta saada uutta työväkeä tiloilleen. Vuonna 1880 maaliitto kohdisti tällaisen kampanjan Mayossa asuneeseen tilanhoitaja Charles Boycottiin. Hänen nimestään syntyi tämän seurauksena sana "boikotti".


title: Irlannin maaliitto

text: Maaliitto sai suuren kannatuksen ja runsaasti rahoitusta amerikanirlantilaisilta tukijoiltaan Yhdysvalloista. Liiton suurin voitto oli William Gladstonen liberaalin hallituksen vuonna 1881 läpi ajama maalaki eli Land Act, joka määräsi maanomistajat perimään ”kohtuullista vuokraa” ja antoi maanvuokraajille turvan laittomia häätöjä vastaan. Kun Parnell ja maaliitto tästä huolimatta jatkoivat agitaatiotaan, Gladstonen hallitus määräsi 13. lokakuuta 1881 Parnellin ja useita liiton johtajia pidätettäviksi. Kun maaliitto vastasi tähän vaatimalla kaikkia maanvuokraajia pidättäytymään vuokranmaksusta, hallitus lakkautti koko järjestön 30. lokakuuta. Parnell ja muut vapautettiin seuraavan vuoden maaliskuussa heidän päästyään sopuun Gladstonen kanssa.


title: Ikoneista

text: Ikoneista ( eli , "Logos apologētikos pros tous diaballontas tas hagias eikonas"; ) eli "Kolme puhetta ikonien syyttäjiä vastaan" on Johannes Damaskolaisen kirjoittama ortodoksinen teologinen teos, joka käsittelee ikoneiden kunnioittamista. Se pitää sisällään kolme puhetta ikonoklasteja eli ikonien syyttäjiä vastaan.


title: Ikoneista

text: Johannes Damaskolainen kirjoitti 700-luvun alkupuolella. Hänen tuotantoonsa kuuluu useita teologisia teoksia. Niistä ensimmäiset olivat "Ikoneista"-teoksen kolme apologeettista puhetta, jotka hän kirjoitti ikonien ja samalla koko oikeaoppisen kristinuskon puolustukseksi. Ne oli suunnattu niitä vastaan, jotka olivat syyttäneet ikoneita ja niitä kunnioittavia ihmisiä. Teoksen synty liittyi Bysantin valtakunnassa tuohon aikaan vallinneeseen niin kutsuttuun ikonoklasmiin eli kuvainraastoon. Ikonien vastainen liike sai alkunsa keisari Leo III:n toimista ja perustui siihen, että keisarin lisäksi eräät Konstantinopolin piispat näkivät ikonit Vanhan testamentin kuvakiellon vastaisina.


title: Ikoneista

text: Johannes kirjoitti teoksen puheet mahdollisesti Jerusalemissa noin vuosien 726–740 välillä. Ensimmäinen puheista on ajoitettu tarkemmin vuosien 726–730 välille ja kolmas 740-luvulle. On todennäköistä, että kaukana pääkaupunki Konstantinopolissa vallinneen ikonoklasmin ohella puheiden synty liittyy erityisesti johonkin paikalliseen ongelmaan Syyrian tai Palestiinan seurakunnissa, sillä kyseinen arabien valtaama alue ei ollut tuolloin enää osa keisarikuntaa eikä siten suoraan sen kirkkopolitiikan alainen. Tällaisen ongelman on voinut aiheuttaa kuvakielteisen islaminuskon aikaansaama paine. Toisessa puheessaan Johannes kuitenkin viittaa myös keisari Leon ikonoklastiseen politiikkaan sekä tämän viraltapanemaan ikonien kunnioittamista tukeneeseen patriarkka Germanokseen. Aiheen käsittely oli tarpeen, koska ikonoklastinen politiikka keisarikunnassa luonnollisesti vaaransi samalla koko kristillisen ikoneita tukevan apologetiikan islamin valtaan jääneellä alueella.


title: Ikoneista

text: Teoksessaan Johannes kokosi ikoneita puolustavat argumentit yhteen ikoniteologiaa koskevaksi opiksi. Ikonoklastit tuomitsivat Johanneksen omassa kirkolliskokouksessaan vuonna 754. Seitsemäs ekumeeninen kirkolliskokous eli Nikean toinen kirkolliskokous kumosi ikonoklasmin vuonna 787. Tuolloin kirkon ikoniteologia perustettiin pitkälti Johanneksen opetuksiin ja hänen kunniansa palautettiin. Näin Johanneksen ikoniteologiasta tuli käytännössä kirkon virallinen kanta.


title: Ikoneista

text: "Ikoneista" on paitsi varhaisin myös aikansa parhaiten tunnettu ikoneita puolustava teos. Johannes käsittelee ikoneita myös ortodoksisen teologian yhteenvetonsa "Ortodoksisen uskon tarkka esitys" neljännessä kirjassa.


title: Ikoneista

text:
"Ikoneista"-teoksen kolme puhetta ovat sisällöltään hyvin samanlaisia. Johannes pyrkii osoittamaan sekä Raamatun että kirkon vanhan perinteen avulla, että ikonien kunnioittaminen on oikein. Hän esittää, millainen kuvien kunnioittaminen on oikeaa ikonien kunnioittamista ja millainen väärää epäjumalien kuvien palvomista.
Johanneksen pääargumentti puheissaan on, että Vanhan testamentin kuvakielto oli kumoutunut, kun Jumala oli tullut Jeesuksessa ihmiseksi. Näin kuvaamaton oli samalla tullut kuvattavaksi ja kuvan ("eikōn") eli ikonin tekeminen siitä oli sallittua. Ikoni korostaa sitä tosiasiaa, että Jumala tuli ihmiseksi ja kuvattavaksi. Ikonit ovat näin oikeaoppisen, ortodoksisen kristillisen teologian luonnollinen seuraus.


title: Ikoneista

text: Johanneksen mukaan koko ikonografia saa alkunsa Pyhästä Kolminaisuudesta, jossa Poika on Isän kuva, ja Pyhä Henki on Pojan kuva. Myös ihminen on Jumalan kuva, ja vastaavasti kaikki aineellinen kuvastaa jotenkin jumalallista ja jumalallisia ideoita. Jopa puhutut sanat ovat äänellisiä kuvia. Aineelliset kuvat toimivat ikään kuin johdattajina, jotka herättävät tunteen jumalallisen läsnäolosta aineellisessa todellisuudessamme.


title: Ikoneista

text: Jokaisen puheensa jälkeen Johannes esittää lähteensä eli "vanhojen ja koeteltujen pyhien isien todistuksia ikoneista", toisin sanoen joukon varhaisempien kirkkoisien teoksista koottuja katkelmia, jotka puhuvat ikoneista. Näin Johannes osoittaa perustavansa opetuksensa kokonaisuudessaan varhaisempaan kristilliseen opetukseen.


title: Ikoneista

text: Johannes aloittaa Vanhan testamentin kirjoissa annetusta kuvakiellosta, joka kieltää tekemästä kuvaa mistään taivaassa tai maan päällä olevasta. Johanneksen mukaan kiellon tarkoitus oli, ettei palveltaisi ja kumerrattaisi luotua luojan sijasta. Kuvakielto annettiin siis epäjumalanpalvonnan takia, koska juutalaiset olivat sellaiseen taipuvaisia. Nykyään ihmiset ovat sen sijaan kuin astuneet lapsuudesta aikuisuuteen ja tietävät, mitä voidaan kuvata ja mitä ei. Näkymätöntä Jumalaa ei voi kuvata, mutta kun Jumala tuli ihmiseksi, tällöin on luonnollista tehdä tämän ihmiseksi tulleen kuva.


title: Ikoneista

text: Tämän jälkeen Johannes käsittelee laajemmin kuvia ja kuvan teologiaa sekä kumartamista. Kuva esittää ja muistuttaa alkukuvaa, mutta on siitä kuitenkin erillinen eikä ole kaikessa sen kaltainen. Kuvia on useaa eri lajia: esimerkin kaltaisia kuvia, kuten Jumalan muuttumaton tahto Jumalan kuvana; vertauskuvat muuten kuvaamattomista asioista, joita myös Raamatussa esiintyy; arvoituksenomaiset varjokuvat tulevista asioista; sekä muistot erilaisista tapahtumista ja ihmeistä. Kumartaminen on alistumisen ja kunnioituksen merkki. Se voidaan jakaa palvonnan kumarrukseen, joka on varattu Jumalalle, sekä kunnioituksen kumarrukseen, joka kohdistuu esimerkiksi Jumalan ystäviin ja palvelijoihin tai paikkoihin, Jumalalle pyhitettyihin asioihin tai Jumalan asettamiin hallitsijoihin.


title: Ikoneista

text: Johannes esittää, kuinka Vanha testamenttikin on täynnä monenlaisia kuvia, kuten Jumalan armoistuimen päällä olleet kerubien kuvat; itse asiassa koko ilmestysmaja oli vertauskuva. Kuvaa kumarrettaessa ei kumarreta ainetta vaan aineen luojaa, joka tuli aineeksi meidän tähtemme.


title: Ikoneista

text: Johannes nostaa esille myös syytöksen, jonka mukaan olisi tyydyttävä Kristuksen ja Jumalansynnyttäjän (Neitsyt Maria) kuviin. Johanneksen mukaan kuitenkin myös muista pyhistä voidaan ja tulee tehdä ikoneita, koska muuten kielletään pyhien arvo ja kunnia. Pyhät olivat eläessään täynnä Pyhää Henkeä ja Pyhän Hengen armo pysyy heissä ja heidän kuvissaan kuoleman jälkeenkin.


title: Ikoneista

text: Lopuksi Johannes huomauttaa, että ikonien syyttäjät inhoavat vain kuvien sitä kumartamista, jota kuvia jumalina pitävät pakanat harjoittavat, eivätkä sitä, miten oikeaoppiset kristityt kumartavat ikoneita. Pakanoiden sopimattoman tavan takia ei tule lakkauttaa kristittyjen hurskasta käytäntöä. Vaikka jotkut isät, kuten Epifanios, mahdollisesti vastustivatkin kuvia, kirkon perimätieto ja sen kirjoitusten ja hengellisten tapojen enemmistö hyväksyy kuvat.


title: Ikoneista

text: Toisen puheen rakenne on sama kuin ensimmäisen. Johannes aloittaa toteamalla, että paholainen on usein eksyttänyt ei vain pakanat vaan myös juutalaiset tekemään katoavaisten kuvia ja kumartamaan niitä jumalina, ja yrittää nyt eksyttää kirkon samalla kysymyksellä. Paholainen ei tahdo, että sen tappio tehtäisiin tunnetuksi kuvaamalla Jumalan ja hänen pyhiensä kunnia. Tämän jälkeen Johannes käsittelee jälleen Vanhan testamentin kuvakieltoa ja toteaa, että jos kuvaisimme vain luotua ja kumartaisimme sitä, se olisi väärin; mutta nyt kun jumaluus on yhdistynyt meidän luontoomme, luontomme on kirkastunut. Ikoni on voiton merkki. Johannes toteaa myös, ettei kuninkaiden asia ole säätää kirkon lakeja, viitaten tällä selvästi keisarin sekaantumiseen kirkon teologiaan.


title: Ikoneista

text: Johannes käsittelee myös syytettä, jonka mukaan aine olisi paha. Johanneksen mukaan tämä on muun muassa manikealaisten oppi; kristillisen opin mukaan aine sen sijaan on hyvä, sillä sekin on Jumalan luomaa. Kun Sana tuli lihaksi, pelastuksemme tapahtui aineen kautta. Voimme siis kunnioittaa ja kumartaa ainetta. Kumarramme ristiä sekä muita esineitä, joiden kautta Kristus surmattiin, joten voimme kumartaa ikoneita, jotka uskovat ovat tehneet hyvässä tarkoituksessa Kristuksen kärsimysten muistoksi.


title: Ikoneista

text: Tämän jälkeen Johannes muistuttaa, että ikonit ja niiden kumartaminen eivät ole kirkossa uusia asioita vaan sen vanha perinne. Jeesus sanoi, että "autuaat ovat teidän silmänne, koska ne näkevät". Samoin mekin myöhemmin elävät, joille Jeesus ei ole enää läsnä, haluamme nähdä ja näemme ikonin kautta. Ensimmäiset ikonit teki Jumala itse: ihminen tehtiin Jumalan kuvaksi, ja palava pensas oli kuva Jumalan äidistä. Koko vanha liitto oli uuden liiton kuva, ja laki varjokuva tulevasta hyvästä.


title: Ikoneista

text: Kolmannen puheen Johannes aloittaa jälleen toteamalla, että ikonien vastustus on paholaisen juoni, sillä tämä ei tahdo Kristuksen pelastavia ihmeitä ihmisten nähtäviksi eikä omaa tappiotaan tunnetuksi. Tämän jälkeen Johannes käsittelee jälleen Vanhan testamentin kuvakieltoa ja esittää oman vastauksensa siihen välillä laajentaen ensimmäisen kahden puheen esitystä aiheesta. Johanneksen mukaan tarvitsemme ruumiillisina olentoina ainetta hengellisen käsittämiseksi:


title: Ikoneista

text: Tämän jälkeen Johannes käsittelee edellisiä puheita laajemmin sitä, mikä on kuva, sekä minkä tähden kuvia tehdään ja kuinka monenlaisia kuvia on. Kuva on jonkin kaltainen esimerkki ja kuvaus, joka esittää kuvattavaa. Kuva paljastaa salattua ja saattaa sen ilmi. Kuvia on kuutta lajia: 1) luonnolliset kuvat; 2) Jumalan tahto, eli Jumalassa oleva ajatus siitä, mitä hän tulee tekemään; 3) Jumalan jäljitelmä eli ihminen; 4) piirros, joka antaa muodon näkymättömille ruumiittomille ja esittää ne aineellisesti; 5) ennakko- ja ennuskuvat tulevista asioista; sekä 6) kuvat tapahtumien ja ihmeiden muistoksi.


title: Ikoneista

text: Johannes määrittelee myös, mitä voidaan kuvata ja mitä ei ja miten mikin kuvataan. Hänen mukaansa on oikein kuvata hahmoja, joilla on ruumiillinen, kuvattavissa oleva muoto ja väri. Myös sellaisilla henkiolennoilla kuin enkeli, sielu ja paha henki on luontonsa mukaisesti muoto, ja niitä voidaan kuvata sellaisina kuin otolliset ovat ne saattaneet nähdä, mutta niiden kuva ilmaisee ruumiittomuutta. Vain jumalallinen luonto on kuvaamaton ja käsittämätön, ja täysin vailla ulkonäköä ja muotoa. Ensimmäisenä kuvan teki Jumala itse synnyttäessään ainoan poikansa sekä luodessaan ihmisen.


title: Ikoneista

text: Lopuksi Johannes määrittelee jälleen, mitä kumartaminen on sekä käsittelee sitä, montako kumarrettavaa löydämme Raamatusta ja kuinka monella tavalla edeskannamme kumarrusta luoduille. Kumartaminen on maahan lankeamisen, alistumisen ja nöyrtymisen merkki. Kumartamisen tapoja on viisi: 1) palvonta; 2) ihailusta kumartaminen; 3) kumartaminen kiitokseksi; 4) puutteen ja lahjojen toiveen takia kumartaminen; sekä 5) katumukseen ja synnintunnustukseen liittyvä kumartaminen. Raamatusta voidaan löytää seitsemänlaisia kumarrettavia: 1) ne, joissa pyhä Jumala lepää, kuten Jumalansynnyttäjä ja kaikki pyhät; 2) kaikki luotu, jonka kautta Jumala on toteuttanut pelastuksen; 3) Jumalalle kuuluva, kuten evankeliumit ja muut vastaavat kirjat; 4) kuvat, jotka ilmestyivät profeetoille, kuten Aaronin sauva, manna-astia ja näkyleipäpöytä; 5) toisemme, koska meillä on osallisuus Jumalan kanssa; 6) ne, joilla on hallitus ja valta; sekä 7) isännät, joita orjat kumartavat.


title: August Lilius

text: August Lilius (14. syyskuuta 1820 Urjala – 21. helmikuuta 1876 Turku) oli suomalainen Lilius-sukuun kuulunut pappi, oppikirjojen laatija ja valtiopäivämies.


title: August Lilius

text: Liliuksen vanhemmat olivat kappalainen Karl Fredrik Lilius ja Kristina Gustafva Grönlund. Hän valmistui filosofian kandidaatiksi 1843, tuli Vaasan lukion apulaiseksi 1846 ja jumaluusopin lehtoriksi 1853. Hän toimi myös Vaasan kauppaopiston johtajana vuodesta 1846. Lilius vihittiin papiksi 1861, Kokemäen kirkkoherra hänestä tuli 1865 ja Ulvilan 1873. Viimeksi mainittuna vuonna Liliuksesta tuli myös Turun tuomiokapitulin asessori. Lilius toimi papiston edustajana valtiopäivillä 1872, kirkolliskokouksen edustaja hän oli 1876. Hän kuului myös Suomen Talousseuran johtokuntaan ja oli ahkera suomenkielinen kirjailija joka julkaisi taloudellisia ohjekirjoja, teologista kirjallisuutta sekä myös lukemistoa nuorisolle. Lilius toimitti useita oppikirjoja, kuten "Suomalaisen lukemiston" (1850) sanakirjoineen, joka oli ensimmäinen laatuaan ja julkaistiin uusina painoksena 1858 ja 1871. Kauppakouluja varten hän julkaisi teokset "Statistisk tabell öfver all jordens riken i politiskt och kommersielt hänseende" (1854) sekä alun pitäen ruotsiksi ilmestyneen kirjan "Käytännöllinen opastus yksinkertaisessa kirjanpidossa varsinkin tehdastelioille ja ammattilaisille" (1862) joka oli ensimmäinen suomenkielinen kirjanpidon oppikirja. Hän myös suomensi ja laati itsekin suomen kielellä hengellisiä kirjasia.


title: August Lilius

text: Liliuksen puoliso vuodesta 1847 oli Karolina Emerentia Ahlstedt (k. 1891).


title: August Lilius

text: Nimellä "Aukusti Lilius":


title: Hiram Mier

text: Hiram Mier (s. 25. elokuuta 1989) on meksikolainen jalkapalloilija, joka edustaa Primera División de Méxicossa pelaavaa Club de Fútbol Monterreytä. Hän voitti olympiakultaa jalkapallossa Lontoossa 2012 ja kuuluu Meksikon jalkapallomaajoukkueeseen. Mier on Monterreyn kasvatti. Hän on pelannut koko uransa seurassa.


title: Hiram Mier

text: Monterreyssä ammattilaisuransa aloittanut Mier on voittanut CONCACAF Champions Leaguen kolme kertaa peräkkäin, vuosina 2011, 2012 ja 2013. Hän voitti myös Meksikon liigan joukkueen riveissä kaudella 2010-11.


title: Hiram Mier

text: Hiram Mier debytoi Meksikon jalkapallomaajoukkueessa vuonna 2011. Hän oli voittamassa maalle olympiakultaa jalkapallossa Lontoossa 2012 ja kuului joukkueeseen myös vuoden 2013 Confederations Cupissa.


title: Shenzhenin pörssi

text: Shenzhenin pörssi (SZSE, ) on yksi Kiinan kolmesta pörssistä Shanghain pörssin (SSE) ja Hongkongin pörssin ohella. Se sijaitsee Shenzhenin kaupungissa lähellä Hongkongia. Pörssi on perustettu 1. joulukuuta 1990. Tietokoneavusteinen kaupankäyntijärjestelmä otettiin käyttöön 20. maaliskuuta 1991.


title: Shenzhenin pörssi

text: Pörssin yritysten markkina-arvo oli tammikuussa 2016 yhteensä 2 651,8 miljardia Yhdysvaltain dollaria. Markkina-arvolla mitattuna Shenzhenin pörssi oli tuolloin maailman 7. tai 8. suurin pörssi. Aasialaisista pörsseistä sitä suurempia olivat tällöin ja tällä mittarilla arvioituna Japanin pörssi ja Shanghain pörssi.


title: Shenzhenin pörssi

text: Osakekaupan määrällä (982,911 mrd. USD) mitattuna Shenzhenin pörssi oli tammikuussa 2016 maailman 4. suurin (edellään vain NYSE, Bats Global Markets ja Nasdaq) ja Aasian suurin pörssi. Vuoden 2015 Kiinan osakehuuman loppuvaiheessa marras-joulukuussa SZSE oli kaupan arvolla mitattuna maailman vilkkain pörssi ja koko vuoden 2015 tilastossa sen osakekaupan rahallisen arvon (19 611 mrd. USD) ohitti vain Shanghain pörssi (21 343 mrd USD). Päivittäin arvolla mitattuna noin 2,3 % pörssin yritysten osakkeista vaihtaa omistajaa (2/2016).


title: Shenzhenin pörssi

text: Helmikuun 26. päivänä 2016 Shenzhenissä listattuja yrityksiä oli 1 751 kappaletta. Vaikka kiinalaisista pörssiyrityksistä merkittävä määrä on valtion ohjaamia (valtiolla osake-enemmistö), Shenzhenin pörssiin oli listautunut huomattavasti enemmän yksityisomisteisia, innovatiivisiä ja pienempiä yhtiöitä kuin Shanghain pörssiin (2015). Shenzenin pörssin ja etenkin sen ChiNext-listan on luonnehdittu muistuttavan tässä suhteessa Nasdaqia.


title: Shenzhenin pörssi

text: Shenzenin pörssin osakeindeksejä ovat esimerkiksi SZSE Component-, SZSE A Share- ja ChiNext-indeksit. Näistä tunnetuimpiin kuuluu tammikuussa 1995 esitelty Shenzhenin pörssin komponentti-indeksi (indeksikoodi 399001, tai SZCO), joka kuvaa SZSE-pörssin 500 suurimman ja vaihdetuimman A-osakkeen kurssikehitystä. Suomessa esimerkiksi Yleisradio julkaisee päivittäin tekstitv:ssä Shenzhenin A-osakkeiden indeksiä (indeksikoodi 399107, tai SZSA), joka esiteltiin jo lokakuussa 1992.


title: Shenzhenin pörssi

text: Jopa 60 % SZSE:n yrityksistä edustaa valmistavaa teollisuutta, 15 % kaivossektoria ja 7 % rahoitusalaa (SSE:ssa vastaavat osuudet 28 %, alle 3 % ja 32 %).


title: Shenzhenin pörssi

text: Vuonna 2016 pörssin viisi markkina-arvoltaan suurinta yritystä olivat: 1. Vanke (199,832 mrd. RMB), 2. Midea (181,941 mrd. RMB), 3. Ping An Bank (156,251 mrd. RMB), 4. Gree (148,107 mrd. RMB) ja 5. Wuliangye Yibin (130,885 mrd. RMB).


title: Matti Krusius

text: Franz-Mathias (Matti) Krusius (s. ) on suomalainen fyysikko ja Teknillisen korkeakoulun, myöhemmin Aalto-yliopiston perustieteiden korkeakoulun O. V. Lounasmaa -laboratorion emeritusprofessori.


title: Matti Krusius

text: Krusiuksen vanhemmat olivat lääketieteen tohtori Franz-Eduard Krusius ja sairaanhoitaja Lea Mustakallio. Hän kirjoitti ylioppilaaksi vuonna 1961, valmistui diplomi-insinööriksi vuonna 1967 ja tekniikan tohtoriksi vuonna 1973. Hän on ollut Turun yliopiston fysiikan professori 1977–1983 ja Teknillisen korkeakoulun O. V. Lounasmaa -laboratorion vanhempi tutkija vuodesta 1982. Emeritusprofessori Krusiuksen tutkimusalaansa ovat aineen ominaisuudet matalissa lämpötiloissa.


title: Matti Krusius

text: Krusius on ollut Suomalaisen Tiedeakatemian jäsen vuodesta 1981 ja Academia Europæan jäsen vuodesta 1998.


title: San Diego Comic-Con International

text: San Diego Comic-Con International on usealle eri lajityypille omistettu viihde- ja sarjakuvatapahtuma. Tapahtuma tunnetaan yleisesti lyhenteillä Comic-Con tai SDCC.


title: San Diego Comic-Con International

text: Comic Conia vietetään joka vuosi San Diegossa Kaliforniassa kesällä San Diego Convention Centerissä. Tapahtuma kestää neljä päivää (torstai-sunnuntai). Se järjestettiin ensimmäisen kerran vuonna 1970 nimellä Golden State Comic Book Convention, myöhemmin nimellä San Diego Comic Book Convention. Tapahtuma keskittyi alun perin sarjakuviin ja scifi/fantasia aiheisiin elokuviin ja televisiosarjoihin, mutta on myöhemmin laajentunut käsittämään laajemmin kaikenlaisia popkulttuurin eri genrejä, kuten animea, mangaa ja videopelejä.


title: Pylväskaavio

text: Pylväskaavio eli pylväsdiagrammi on diagrammi, jossa kuvataan muuttujia pystysuuntaisten palkkien avulla. Se soveltuu hyvin määrien ja niiden muutosten havainnollistamiseen, etenkin silloin kun vaaka-akselin arvoilla on tasavälinen järjestysominaisuus kuten aika.


title: Pylväskaavio

text: Pylväsdiagrammi soveltuu muuttujalle, joka saa useita arvoja. Pylväskaavio on usein viivakaavion vaihtoehto ja soveltuu samoihin tilanteisiin. Viivakaavioon ja parvikaavioon verrattuna pylväskaavio ei korosta riippuvuuksia yhtä voimakkaasti. Vaakapylväskaavio taas on tarkoitettu erityyppisiin tilanteisiin kuin pystypylväskaavio.


title: Pylväskaavio

text: Ympyrädiagrammiin verrattuna pylväskaaviossa korostuu muuttujien arvojen järjestys, sillä siinä on selvästi ensimmäinen ja viimeinen pylväs. Pylväskaavio ei sovellu hahmottamaan osuuksien suhdetta kokonaismäärästä yhtä hyvin kuin ympyrädiagrammi. Myös yhdistettyjen vierekkäisten osioiden vertailuja toisiin yhdistettyihin osioihin on ympyrädiagrammista helpompi tehdä. Jos muuttujien luokkia on kovin paljon, pylväskuvio on selkeämpi kuin ympyrädiagrammi.


title: Pylväskaavio

text: Pylväskaavio tehdään yleensä suorakulmaiseen xy-koordinaatistoon. Siinä on kaksi ulottuvuutta ja kaksi jatkuva-arvoista asteikkoa. Pylväskaavion vaaka- ja pystyakselit ovat normaalisti tasavälisiä ja tasaleveitä. Vaaka-akselilla on yleensä tasavälinen järjestysominaisuus, useimmiten aika. Pystyakselille tulevat määriä kuvaavat arvot. Pystyakselin asteikko lähtee normaalisti nollasta, jotta pylväiden mittasuhteet säilyvät oikeina kuvaamiensa arvojen suhteisiin nähden. Pylväiden väliksi suositellaan 20–50 prosenttia pylväiden leveydestä. Välien leveys ja etenkin pylväiden leveys riippuvat siitä, mikä tilanteessa näyttää parhaalta.


title: Pylväskaavio

text: Pylväskaaviossa on usein ohuet vaakasuuntaiset hilaviivat, joiden avulla pylväiden korkeuden voi hahmottaa tarkemmin. Nimiöt voivat olla kaavion alapuolella tai pylväiden päällä.


title: Madagaskarin vaakuna

text: Madagaskarin vaakuna (ransk. "Sceau de Madagascar") on yksi Madagaskarin kansallissymboleista.


title: Madagaskarin vaakuna

text: Vaakuna on pyöreän muotoinen, sen keskiössä on Madagaskarin kartta, jonka alapuolella on Seebun pää. Vaakunan värit ovat keltainen, punainen, vihreä, valkoinen ja musta, mutta keltainen väri on hallitseva tehden siitä lähes auringon näköisen. Vaakunan yläosasta löytyy teksti malagassin kielellä teksti REPOBLIKAN'I MADAGASIKARA mikä tarkoittaa "Madagaskarin tasavaltaa" ja alaosasta löytyy teksti TANINDRAZANA - FAHAFAHANA - FANDROSOANA mikä tarkoittaa "kotimaa-vapaus-kehitys". Nykyinen vaakuna on ollut käytössä vuodesta 1998 lähtien.


title: Liedon Säästöpankki

text: Liedon Säästöpankki on suomalainen, itsenäinen ja paikallinen pankki, jonka on perustanut vuonna 1895 Liedon Nuorisoseura. Liedon Säästöpankki on Varsinais-Suomen neljänneksi suurin pankki ja Suomen toiseksi suurin Säästöpankki (huhtikuu 2014). Pankki toimii seitsemällä paikkakunnalla kymmenen konttorin voimin. Henkilökuntaa pankissa on noin 110 ja asiakkaita 54 200. Liedon Säästöpankki on osa valtakunnallista Säästöpankkiryhmää. Pankki on lähtöisin nimensä mukaisesti Liedon kunnasta, mutta nykyisin pääkonttori on Turussa.


title: Liedon Säästöpankki

text: Vuonna 2013 pankin tase oli 815,5 miljoonaa euroa, talletukset 599,9 miljoonaa euroa, luotot sisältäen välitetyt luotot 750,7 miljoonaa euroa sekä yritysten ja yhteisöjen luotot 161,2 miljoonaa euroa. Vakavaraisuusprosentti oli 23,73 % (lakisääteinen minimi 8 %), liikevoitto 7,0 miljoonaa euroa ja tilikauden voitto 2,3 miljoonaa euroa.


title: Erik Kruskopf

text: Erik Georg Ragnar Kruskopf (s. 29. elokuuta 1930 Helsinki) on suomalainen taidehistorioitsija ja taidekriitikko. Hän on koulutukseltaan filosofian tohtori, ja hän toimi Suomenlinnan Pohjoismaisen Taidekeskuksen johtajana vuodesta 1978–1986. Hän on tutkinut nonfiguratiivisen muotokielen syntymistä 1900-luvun alun maalaustaiteessa. Hän on myös kirjoittanut ja toimittanut runsaasti teoksia muun muassa monista taiteilijoista.


title: Erik Kruskopf

text: Kruskopf väitteli tohtoriksi vuonna 1976 taidehistoriallisella tutkimuksella "Shaping the Invisible" (1976), jossa hän käsitteli abstraktin maalaustaiteen syntyä 1908–1919. Hän oli vuosina 1956–1978 "Hufvudstadsbladetin" palveluksessa, 1986–1990 Suomen Ranskan-instituutin asiamies ja 1990–1996 Pro Artibus -säätiön projektipäällikkö.


title: Ardo Hansson

text: Ardo Hillar Hansson (s. 15. heinäkuuta 1958 Chicago) on virolainen ekonomisti, joka on toiminut vuodesta 2012 lähtien Viron keskuspankin johtajana.


title: Ardo Hansson

text: Hansson on syntynyt ja kasvanut Yhdysvalloissa. Hänen vanhempansa olivat virolaisia pakolaisia, jotka olivat lähteneet maasta toisen maailmansodan aikana.


title: Ardo Hansson

text: Hansson opiskeli taloustiedettä vuosina 1976–1980 kanadalaisessa Brittiläisen Kolumbian yliopistossa, minkä jälkeen hän työskenteli yliopistossa tutkimusassistenttina 1980–1982. Taloustieteen opintojaan Hansson jatkoi Harvardin yliopistossa vuosina 1982–1987 suorittaen maisterin ja tohtorin tutkinnon. Hansson työskenteli Harvardin yliopistossa tutkimusassistenttina 1984–1987, minkä jälkeen hän toimi "assistant professor" -tehtävässä Brittiläisen Kolumbian yliopiston taloustieteen laitoksella vuosina 1987–1990.


title: Ardo Hansson

text: Viron itsenäistyttyä uudelleen vuonna 1991 Hansson palasi vanhempiensa kotimaahan. Hän toimi vuonna 1992 Viron rahareformista vastanneessa komiteassa ja maan pääministerin taloudellisena neuvonantajana vuosina 1992–1994 ja 1997.


title: Ardo Hansson

text: Vuosina 1998–2012 Hansson työskenteli Maailmanpankissa toimien muun muassa Jugoslavian ja Liettuan vanhempana ekonomistina sekä Serbian ja Montenegron ja Länsi-Balkanin johtavana ekonomistina. Vuosina 2008–2012 hän toimi Maailmanpankin talouspolitiikan yksikön päällikkönä Kiinassa.


title: Ardo Hansson

text: Hansson valittiin lokakuussa 2011 Andres Lipstokin seuraajaksi Viron keskuspankin johtoon. Hänen seitsemänvuotinen toimikautensa alkoi kesäkuussa 2012.


title: Suomen Kunto- ja Terveysliikuntakeskusten yhdistys

text: SKY ry eli Suomen kunto- ja terveysliikuntakeskusten yhdistys SKY on terveysliikunta-alan yritysten toimialajärjestö. Yhdistys perustettiin vuonna 2002 tarkoituksenaan turvata alan yrittäjyyttä. Järjestö on koulutus, edunvalvonta ja palvelujärjestö, joka edustaa terveysliikunta-alaa viranomais- ja mediayhteyksissä. Suomen yrittäjät nimesivät yhdistyksen vuoden 2013 parhaaksi toimialajärjestöksi.


text: Yhdistys tekee viranomaisille esityksiä uudistusten aikaansaamiseksi toimialalla ja valvoo hyvien liiketapojen noudattamista. Se tarjoaa jäsenilleen koulutusta ja yritystaloudellista neuvontaa. Yhdistys tunnetaan myös Liikuntapäivät -kuntoliikuntatapahtuman järjestäjänä. Yhdistyksellä on edustus Opetushallituksen Kuntoutus- ja liikunta-alan koulutustoimikunnassa.


text: SKY ry:n nettisivut


title: Denis Vrain-Lucas

text: Denis Vrain-Lucas (1818–1882) oli ranskalainen väärentäjä, joka myi vanhojen käsikirjoitusten keräilijöille tuhansittain tunnettujen historian henkilöiden kirjoittamiksi väittämiään kirjeitä ja muita asiakirjoja. Ennen kuin huijaus paljastui, kirjeiden väitettiin osoittavan muun muassa, että ranskan kieltä osattiin laajalti jo vanhalla ajalla ja että gravitaatiolain oli keksinyt Pascal eikä Newton.


title: Denis Vrain-Lucas

text: Vrain-Lucas opiskeli alkujaan notaariksi, mutta vuonna 1854 hän alkoi väärentää historiallisia asiakirjoja, varsinkin kirjeitä. Aluksi hän väärensi pääasiassa ranskalaisten kirjailijoiden kirjeitä ja käytti niihin kunkin kirjailijan aikana käytössä olevan kaltaisia kirjoitusmateriaalia ja itse valmistamiaan musteita. Huomattuaan, että hänen ilmeisimpiäkin väärennöksiä luultiin aidoiksi, hän alkoi laatia kirjeitä muidenkin historian henkilöiden nimissä.


title: Denis Vrain-Lucas

text: Vuodesta 1861 lähtien Vrain-Lucas sai myydyksi myös ranskalaiselle matemaatikko Michel Chaslesille, joka oli myös innokas keräilijä, suuren joukon väärentämiään kirjeitä. Niistä eräiden kirjoittajiksi oli merkitty muun muassa Isaac Newton, Blaise Pascal, Molière, Shakespeare, Kristoffer Kolumbus, Juudas Iskariot, Lasarus, Julius Caesar, Vercingetorix ja Kleopatra Joukossa oli myös Thaleen kirje hänen aikaiselleen Gallian kuninkaalle, Aleksanteri Suuren muka Aristotelelle lähettämä kirje, jossa tämä ylisti gallialaisten hyveitä, useita Strabonin kirjeitä Juvenalikselle, apostoli Pietarin kirje Lasarukselle ja Maria Magdalenan kirje Burgundin kuninkaalle. Kaikkiaan Vrain-Lucas väärensi 27 320 kirjettä.


title: Denis Vrain-Lucas

text: Chasles uskoi kaikki hankkimansa kirjeet aidoiksi, vaikka niissä oli ilmeisiä historiallisia mahdottomuuksia: Strabon oli kuollut ennen kuin Juvenalis oli syntynytkään. Vain yksi Rabelais'n kirje vaikutti hänestä epäilyttävältä, mutta kun Vrain-Lucas lupasi palauttaa Chaslesin maksamat rahat, mikäli kirje osoittautuisi väärennetyksi, Chasles luotti niiden aitouteen sitäkin varmemmin.


title: Denis Vrain-Lucas

text: Kaikki Vrain-Lucas'n väärentämät kirjeet olivat ranskankielisiä. Näin hän ja Chasles yrittivät todistella, että vastoin yleistä käsitystä ranskan kieli ei ollutkaan kehittynyt vasta keskiajalla latinasta, vaan sitä puhuttiin Galliassa jo antiikin aikana ja osattiin yleisesti muuallakin. Tällä he pyrkivät vahvistamaan ranskan kielen johtoasemaa Euroopan kielten joukossa.


title: Denis Vrain-Lucas

text: Eniten huomiota osakseen saivat kirjeet, jotka olivat olevinaan Robert Boylen, Isaac Newtonin ja Blaise Pascalin toisilleen kirjoittamia. Chasles katsoi niiden todistavan, että Pascal oli keksinyt yleisen gravitaatiolain jo vuonna 1652, siis 35 vuotta ennen kuin Newton julkaisi sen teoksessaan "Principia", ja ettei Newton myöskään ollut keksinyt sitä itsenäisesti vaan oppinut asian Pascalilta. Vuonna 1867 Chasles otti asian esille Ranskan tiedeakatemiassa. Asia herätti suurta huomiota kaikkialla maailmassa, erityisesti Ranskassa ja Englannissa. Ranskassa tieto siitä, että laki olikin ranskalaisen eikä englantilaisen keksimä, otettiin isänmaallisista syistä innostustuneesti vastaan.


title: Denis Vrain-Lucas

text: Tiedeakatemian jäsenet kuitenkin havaitsivat pian, että niiden käsiala oli hyvin toisenlainen kuin ennestään tunnetuissa Pascalin kirjeissä. Chasles väitti yhä kirjeitä aidoiksi, mutta joutui paljastamaan, että oli ostanut ne Vrain-Lucas'lta.


title: Denis Vrain-Lucas

text: Akatemian jäsenet havaitsivat Pascalin kirjoittamiksi väitetyissä kirjeissä myös selviä anakronismeja. Esimerkiksi niissä mainittiin kahvi, vaikka sitä ei Euroopassa vielä Pascalin aikana tunnettu. Lisäksi huomautettiin, ettei Newtonin kiitoskirje Pascalille vuodelta 1654 ei voinut olla aito, koska sisältönsäkään vuoksi se ei voinut olla tuolloin vasta 11-vuotiaan pojan kirjoittama, varsinkaan kun Newton ei edes osannut ranskaa.. Tällöin Vrain-Lucas väärensi lisää kirjeitä selittääkseen havaitut ristiriitaisuudet. Väittely jatkui vuoteen 1868 saakka, ja seuraavana vuonna hänet vangittiin väärentämisestä syytettynä. Seuranneessa oikeudenkäynnissä Chaslesin oli todistettava, kuinka häntä oli huijattu, kuinka hän oli ostanut suuren joukon muitakin väärennettyjä kirjeitä ja maksanut niistä kaikkiaan yli 140 000 frangia.


title: Denis Vrain-Lucas

text: Vuonna 1870 Vrain-Lucas tuomittiin kahdeksi vuodeksi vankeuteen. Oikeudenkäynnissä hän kuitenkin esitti puolustuksekseen, ettei hän ollut vahingoittanut ketään ja oli kiinnittänyt yleisön huomion vähän tunnettuihin historian tosiasioihin, sillä yleisötilaisuuksiin, joissa hän oli pitänyt esitelmiä, oli saapunut suuri joukko ihmisiä. Lisäksi hän selitti olleensa hyvä isänmaan ystävä.


title: Denis Vrain-Lucas

text: Vapauduttuaan vankeudesta Vrain-Lucas valmisti vielä lisää väärennöksiä, ja lopulta hänet tuomittiin uudestaan, tällä kertaa kolmen vuoden vankeuteen. Sen jälkeen hän ei enää esiintynyt julkisuudessa.


title: Denis Vrain-Lucas

text: Chasles ei saanut korvauksia väärennettyihin kirjeisiin tuhlaamistaan rahoista. Vuonna 2004 "Critical Inquiry" julkaisi kirjeen, jonka Vrain-Lucas muka oli vuonna 1871 lähettänyt vankilasta Chaslesille ja jossa hän olisi esittänyt oman näkemyksensä tapahtumista., mutta tämä kirjekin oli tekaistu.


title: Lauren Lane

text: Laura Kay "Lauren" Lane (s. 2. helmikuuta 1961 Oklahoma City, Oklahoma) on yhdysvaltalainen näyttelijä ja professori. Lane tunnetaan parhaiten roolistaan C. C. Babcockina tilannekomediasarjassa "Nanny", jota esitettiin vuodet 1993–1999.


title: Lauren Lane

text: Laura Kay Lane syntyi Oklahoman Oklahoma Cityssä ja kasvoi Texasissa. Lanella on Kim-niminen sisar. Lane kävi Lamar High Schoolia Texasin Arlingtonissa. Lane valmistui myös kandidaatiksi Arlingtonin Texasin yliopistosta, minkä jälkeen hän suoritti maisterin tutkinnon jatkokoulutuksesta San Franciscon American Conservatory Theaterissa.


title: Lauren Lane

text: Valmistumisensa jälkeen Lane esiintyi monissa teatterinäytelmissä. Lane aloitti näyttelijänuransa muun muassa näytelmissä "No End of Blame", "Vanja-eno", "Boy’s Life", "Burn This" ja "The Imaginary Invalid". Lane näytteli kauhukomediaelokuvassa "Interface" vuonna 1985. "Interfacen" jälkeen Lane näytteli elokuvissa "Salainen kostaja" (1986) ja "Kaikkien aikojen matkakuume" (1992) ja televisiosarjoissa "Hunter" (1989–1991) ja "L.A. Law" (1991–1992). "Hunterissa" Lanella oli yksi alkuperäisistä päärooleista ylikonstaapeli Chris Novakina, mutta hän jättäytyi yhdentoista jakson jälkeen pois. Draamasarjassa "L.A. Law" Lanella oli vieraileva rooli Julie Rayburnina viidessä jaksossa.


title: Lauren Lane

text: Vuonna 1993 Lane sai C. C. Babcockin roolin tilannekomediasarjasta "Nanny", josta tuli hänen läpimurtonsa. Lane näytteli "Nannyssä" yhtä sarjan pääosaa alusta alkaen. "Nannyä" esitettiin CBS:llä vuodesta 1993 vuoteen 1999 asti kuuden tuotantokauden ja 147:n jakson verran. Sarjan muissa päärooleissa olivat Fran Drescher, Charles Shaughnessy, Daniel Davis, Nicholle Tom, Benjamin Salisbury ja Madeline Zima. "Nannyn" aikana Lane esiintyi myös "Burke’s Law" - ja "Duckman"-sarjoissa. Lane vieraili "The Daily Show"’ssa Jon Stewartin vieraana elokuussa vuonna 1997.


title: Lauren Lane

text: "Nannyn" jälkeen Lane ääninäytteli Ivana Baiulin roolin animaatioelokuvaan "Gen¹³" (2000), jonka jälkeen hän näytteli lyhytelokuvassa "The Cutting Room" (2001). Joulukuussa vuonna 2004 Lane esiintyi tunnin kestävässä televisiospesiaalissa "", jossa esiintyivät Lanen kollegat "Nannystä".


title: Lauren Lane

text: Vuonna 2002 Lane muutti Texasin Austiniin, missä hänen perheensä asuu. Austinissa hän alkoi näytellä Zach Theatreissa ja muissa lähialueen teattereissa arki-iltaisin ja kesäisin. Näyttelijänuran ohella Lane opettaa vakituisesti professorin virassa Texas State Universityssa San Marcosissa, missä hän aloitti elokuussa 2003. Lane oli aiemmin ollut Austinin Texasin yliopistossa. Lane on opettanut myös draamaa Carnegie Mellon -yliopistossa Pennsylvanian Pittsburghissa.


title: Lauren Lane

text: Zach Theatressa Lane on tehnyt teatterirooleja moniin näytelmiin, joita ovat muun muassa "Vaginamonologeja" (2004), "The Clean House" (2008), "" (2011) ja "God of Carnage" (2011). Vuonna 2009 Lane voitti B. Iden Payne -palkinnon parhaasta naispääosasta komedianäytelmässä "House of Several Stories". Lane on myös voittanut Austin Critics Table -palkinnot parhaista naispääosista näytelmissä "Becky’s New Car" (2010) ja "" (2011). Vuonna 2010 Lane oli vieraana "The Fran Drescher Show"’ssa. Lane on suunnitellut myös käsilaukkumalliston.


title: Lauren Lane

text: Lane avioitui David Wilkinsin kanssa vuonna 1998, ja he saivat tyttären, Kate Wilkinsin, joka syntyi 23. helmikuuta 1998. Lane ja Wilkins erosivat vuonna 2009. Yksityiselämässään Lane on innokas lukija, ja hän on ollut teatteriyhtiön The Actors’ Gangin jäsen. Lane on edelleen läheisissä väleissä "Nanny"-kollegojensa kanssa.


title: Pariisi–Roubaix 2014

text: Pariisi–Roubaix 2014 oli järjestyksessään 112. maantiepyöräilyn Pariisi–Roubaix-kilpailu. Se käytiin 257 kilometrin reitillä Compiègnesta Roubaix'hin 13. huhtikuuta 2014. Kilpailussa ajettiin 28 mukulakiviosuutta, yhteispituudeltaan 51,1 kilometriä.


title: Pariisi–Roubaix 2014

text: Niki Terpstra voitti kilpailun karattuaan kärkiryhmästä kuusi kilometriä ennen maalia. John Degenkolb sijoittui toiseksi ja Fabian Cancellara kolmanneksi.


title: Pariisi–Roubaix 2014

text:
Lähde: Cyclingnews
Kilpailussa olivat mukana seuraavat 25 joukkuetta:


title: Itä-Timorin vaakuna

text: Itä-Timorin vaakuna on yksi Itä-Timorin kansallissymboleista.


title: Itä-Timorin vaakuna

text: Vaakuna esiteltiin ensimmäisen kerran 18. tammikuuta 2007. Se perustuu vaakunamalliin joka esiteltiin maan ensimmäisen kerran julistautuessa itsenäiseksi 28. marraskuuta 1975. Vaakunassa on portugalinkielinen motto "Unidade, Acção, Progresso" ("yhtenäisyys, toiminta, edistys").


title: Vampulan kirkko

text: Vampulan kirkko on Vampulan kappeliseurakunnan kirkkorakennus Huittisten kaupunkiin nykyään kuuluvassa Vampulassa, Sallilan kylässä Loimijoen länsirannalla. Kirkko on pohjamuodoltaan erivartinen länsitornillinen ristikirkko. Nikkarityylinen kirkko on valmistunut 1894 ja se on seurakunnan neljäs puukirkko. Kirkko on rakennettu edellisen kirkon paikalle.


title: Vampulan kirkko

text: Kirkon suunnittelija on lääninarkkitehti Helge Rancken. Puutavaraa ja muita tarvikkeita hankittiin pienissä erissä ja urakatkin oli jaettu moneen osaan. Edellinen kirkko purettiin ja sen rakennusaineita käytettiin myös uudessa kirkossa.


title: Vampulan kirkko

text: Kirkon molemmista poikkisakaroista on kulku sisälle kirkkoon. Sakaristo on alttaripäädyn jatkeena, muuta kirkkoa kapeammassa ja matalammassa osassa. Kirkon ulkoseiniin palautettiin vuonna 1967 alkuperäinen väri.


title: Vampulan kirkko

text: Kirkon urut ovat Kangasalan urkutehtaan valmistamat 20-äänikertaiset.


title: Vampulan kirkko

text: Alttaritaulu on aiheeltaan "Kristuksen kirkastaminen", sen maalasi yläneläissyntyisen Vihtori Ylinen, taulu valmistui vuonna 1906.


title: Vampulan kirkko

text: Vampulan kaksi ensimmäistä kirkkoa sijaitsivat Loimijoen itäpuolella, nykyisen voimalaitoksen yläpuolisen Kiltajärven rannalla. Ensimmäinen kirkko oli neljän talonpojan tekemä vaatimaton rakennus, joka on valmistunut ilmeisesti 1590. Sen paikalle rakennettiin uusi kirkko, kun seurakunta sai kappelioikeudet vuonna 1650. Näiden kahden kirkon paikka ympäröity hirsiaidalla. Ensimmäisen kirkon ympärillä sijaitsi hautausmaa.


title: Vampulan kirkko

text: Kolmas kirkko rakennettiin joen toiselle puolelle – arveltiin, että kirkot kestävät kauemmin paremmalla rakennuspaikalla. Kolmas kirkko valmistui 1764, kirkon rakentaja oli Antti Piimänen. Vuonna 1891 tämän kirkon todettiin tarvitsevan korjausta. Seurakunta päätti kuitenkin rakentaa uuden kirkon samalle paikalle.


title: Macaon tunnus

text: Macaon tunnus eli virallisesti Macaon ”alueellinen tunnus” otettiin käyttöön 20. joulukuuta 1999 Macaon siirryttyä Portugalin hallinnasta Kiinan hallintaan. Tunnus löytyy myös Macaon lipusta.


title: Macaon tunnus

text: Pyöreänmuotoisen tunnuksen värit ovat vihreä, valkoinen ja keltainen, vihreän ollessa hallitseva väri. Siinä on valkoinen lootus, ja sen alla kuvernööri Nobre de Carvalhon siltaa ja vettä esittäviä viivoja. Lootuksen yläpuolella olevat viisi kultatähteä ovat peräisin Kiinan kansantasavallan lipusta. Tunnuksessa lukee kiinaksi 中華人民共和國澳門特別行政區 eli "Macaon Kiinan kansantasavallan erityishallintoalue" ja lyhyesti Macaon portugalinkielinen nimi "Macau".


title: Deckerinterrieri

text: Deckerinterrieri ("Decker Terrier") eli deckerinmetsästysterrieri ("Decker Hunting Terrier") on yhdysvaltalainen koirarotu. Se ei ole FCI:n, American Kennel Club:n eikä United Kennel Club:n tunnustama.


title: Deckerinterrieri

text: Deckerinterrieri on joko pieni tai keskikokoinen, lihaksikas, jalo ja hieman korkeuttaan pidempi rottakoira. Sen olemus uhkuu omanarvontuntoa ja itsevarmuutta. Pää on kiilanmuotoinen ja leveä, kallo hieman kupera, kuono tylppä ja kärkeä kohti kapeneva. Kallo ja kuono ovat keskenään suunnilleen yhdenpituiset. Otsapenkereen tulee olla erottuva. Viistojen, pyöreiden, hieman ulkonevien ja kirkkaiden silmien väri riippuu karvapeitteen värityksestä. V:n muotoiset korvat ovat ihannetapauksessa pystyt, mutta myös kärjistään taittuneet hyväksytään. Häntä on pystyssä kannettu ja melko korkealle asettunut. Pituudeltaan se voi olla joko keskipitkä tai luonnontöpö, minkä lisäksi rodun kotimaassa luonnostaan pitkä häntä usein typistetään. Säkäkorkeus on tavallisesti 38-51 cm ja paino 9-18 kg. Jonkin verran näitä mittoja kookkaammat tai pienemmät yksilöt kuitenkin sallitaan.


title: Deckerinterrieri

text: Karvapeite on sileä, lyhyt ja tiivis, väritykseltään joko kolmi- ("tricolour"), kaksi- tai yksivärinen. Tricolourissa pääväri on valkoinen mustin ja ruosteenruskein merkein. Yksi- tai kaksivärinen taas voi olla joko väritykseltään yhtenäinen tai karvapeitteessä voi olla pienet valkoiset merkit. Toivotut värivaihtoehdot tricolourin lisäksi ovat musta ruskein merkein ("black & tan"), musta, punaruskea, aprikoosi ja soopeli. Koska ulkonäkö ei tämän käyttörodun jalostuksessa ole kovin tärkeää, värillä ei sinänsä ole suurta merkitystä, mutta esimerkiksi fawn, maksanruskea ja sininen ovat epätoivottuja vaihtoehtoja.


title: Deckerinterrieri

text: Deckerinterrierin jalostuksessa suurin painoarvo on luonteella ja käyttöominaisuuksilla. Se kehitettiin ennen kaikkea rotta- ja metsästyskoiraksi, mutta se on samanaikaisesti työnsä ohessa myös erinomainen seurakoira. Monipuolisena koirana se sopii monenlaisten eläinten metsätykseen, mutta sen yleisimpiin riistoihin lukeutuvat orava, kaniini, kauris, pesukarhu, villisika, punailves, ylänköalueiden linnut ja vesilinnut - rottia ja muita tuhoeläimiä unohtamatta. Se kykeneekin tunnetusti metsästämään itseään monin verroin kookkaampaa riistaa, johon usein käytetään vähintään keskikokoisia koiria. Oravia ja pesukarhuja se metsästää tavallisesti ns. puuhun ajavalla "treeing"-tyylillä, joka on tutumpi amerikkalaisille terrieriä muistuttaville feist-roduille. Työssään se on peloton ja sinnikäs, ja metsästää pääasiassa näköaistinsa avulla. Jäljestäessään riistaa se on normaalisti hiljainen, mutta "treeingin" aikana ääniskaala voi vaihdella ininästä ja haukunnasta kimakkaan kiljuntaan.


title: Deckerinterrieri

text: Uskollisuutensa, reviiritietoisuutensa ja suojeluviettinsä vuoksi rodusta saa lisäksi hyvän vahtikoiran. Se on tavallisesti älykäs, valpas ja lujaluonteinen, mutta perhettään kohtaan rakastava. Se on oppivaisuutensa vuoksi verrattain helppo kouluttaa. Voimakastahtoisena ja riistaviettisenä koirana deckerinterrieri tulee kuitenkin sosiaalistaa kunnolla varhaisesta iästä lähtien ja perheen sisäisen arvojärjestyksen tulee olla selvä. Se vaatii lisäksi aktiivisena ja energisenä koirana melko paljon liikuntaa eikä sitä suositella yksinomaan seurakoiraksi, vaikka metsästämään pääsevä yksilö onkin tavallisesti kotioloissa myös ihanteellinen perhekoira.


title: Deckerinterrieri

text: Rotu on verrattain uutta alkuperää, ja sen juuret johtavat 1970-luvulle. Tuolloin Milton Decker alkoi kehittää yhtä amerikanrottaterrierin linjoista omaan suuntaansa. Seuraavien vuosikymmenien aikana jalostukseen käytettiin myös basenjia, kettuterrieriä ja feistiä, ja näistä ensiksi mainittu näkyykin selvästi nykyisen rodun ulkonäössä.


title: Helge Rancken

text: Helge Finn Rancken (26. elokuuta 1857 Pietarsaari – 28. marraskuuta 1912 Helsinki) oli suomalainen arkkitehti, joka työskenteli muun muassa Yleisten rakennusten ylihallituksessa. Hän opetti myös Polyteknillisessä opistossa (nykyinen Aalto-yliopiston taiteiden ja suunnittelun korkeakoulu), josta hän oli valmistunut arkkitehdiksi 1878. Rancken oli suorittanut myös insinöörintutkinnon.


title: Helge Rancken

text: Rancken työskenteli insinöörintehtävissä Tampereen ja Jyväskylän välillä ja myös Pohjanmaan radan tutkimustehtävissä. Hän teki 1890-luvun alussa pitkän opintomatkan etelä-Eurooppaan. Matkalta oli tuliaisina runsaasti luonnoksia.


title: Helge Rancken

text: Rancken työskenteli valmistuttuaan Yleisten rakennusten ylihallituksessa, jolloin hän muun muassa toimi Jyväskylän seminaarin tiilirakennuksia suunnitelleen Constantin Kiseleffin avustajana. Hän vei loppuun Kirurgisen sairaalan suunnittelutyön: arkkitehti F. A. Sjöström oli laatinut sairaalan suunnitelmat, mutta hän kuoli 1885. Sairaala valmistui 1888.


title: Helge Rancken

text: Rancken opetti Polyteknillisessä opistossa vuosina 1885–1888 ja vuonna 1888 hänestä tuli Turun lääninrakennuskonttorin arkkitehti, josta virasta hän luopui 1901. Sen jälkeen hänellä oli oma toimisto vuoteen 1906 asti.


title: Mikronesian liittovaltion vaakuna

text: Mikronesian liittovaltion vaakuna on yksi Mikronesian liittovaltion kansallissymboleista.


title: Mikronesian liittovaltion vaakuna

text: Vaakuna pohjautuu aikaisempaan Tyynenmeren saarten huoltohallintoalueen vaakunaan. Vaakuna otettiin käyttöön 1986 Mikronesian liittovaltion kongressin päätöksellä ja Yhdysvaltain kongressin hyväksynnällä. Vaakunassa lukee Government of the Federated States of Micronesia sekä maan kansallismotto Peace, Unity, Liberty (rauha, yhtenäisyys, vapaus).


title: Palaun vaakuna

text: Palaun vaakuna on yksi Palaun kansallissymboleista. Vaakunasta on kaksi versiota. Ensimmäisessa vaakunassa lukee Olbiil era Kelulau ("Palaun kansalliskongressi") ja Republic of Palau. Ja se on maan kansalliskongressin käytössä. Toisessa vaakunassa lukee Office of President ja Republic of Palau ja se on tasavallan presidentin ja maan ulkomaanlähetystöjen käytössä. Vaakuna on saanut vaikutteita maata aikaisemmin hallinneen Tyynenmeren saarten huoltohallintoalueen vaakunasta.


title: Ching Shih

text:
Ching Shih (1775–1844) oli kuuluisa kiinalainen naispuolinen merirosvokapteeni, joka vaikutti Etelä-Kiinan merellä 1800-luvun alussa.
Hän johti 300 džonkin laivastoa, jossa oli 20 000–40 000 merirosvoa. Toinen arvio on, että džonkkeja oli ollut peräti 1 800 ja merirosvoja 80 000. Hänen miehistöönsä kuului miehiä, naisia ja jopa lapsia. Hän taisteli urallaan niin brittiläistä kuin portugalilaistakin siirtomaavaltaa vastaan sekä tietysti Kiinan Qing-dynastiaa vastaan. Häntä pidetään nykyään yhtenä maailmanhistorian mahtavimmista merirosvoista. Hän oli myös yksi harvoista merirosvokapteeneista, joiden ura päättyi eläköitymiseen eikä kuolemaan. Myöhemmin Ching Shih on ollut aiheena niin kirjoissa, videopeleissä kuin elokuvissakin.


title: War Eternal

text: War Eternal on ruotsalaisen metalliyhtye Arch Enemyn yhdestoista studioalbumi. Se julkaistiin 10. kesäkuuta 2014 levymerkillä Century Media Records. War Eternal on ensimmäinen Arch Enemyn albumi, missä laulaa kanadalainen Alissa White-Gluz.


title: Laura Alajääski

text: Laura Alajääski (s. 1980 Rauma) on suomalainen näyttelijä, laulaja ja muusikko. Hän on valmistunut Teatteritaiteen maisteriksi Teatterikorkeakoulusta v. 2012 ja Kasvatustieteen kandidaatiksi Turun yliopistosta vuonna 2007.


title: Laura Alajääski

text: Alajääski on työskennellyt kiinnitettynä näyttelijänä Helsingin kaupunginteatterissa syksystä 2015. Näytäntövuonna 2017-18 hän oli nimiroolissa Lasse Mårtensonin säveltämässä suurmusikaalissa Myrskyluodon Maija. Vuosina 2012-15 hän oli kiinnitettynä Tampereen Työväen Teatterissa. Hän on työskennellyt myös Tampereen Teatterissa, Rauman kaupunginteatterissa ja Turun kaupunginteatterissa sekä Samppalinnan, Hämeenlinnan ja Rauman kesäteattereissa.


title: Laura Alajääski

text: Alajääski on näytellyt naispääroolit myös musikaaleissa Shrek (Helsingin kaupunginteatteri, ohjaus Kari Arffman), Evita (Tampereen työväenteatteri, ohjaus Tiina Puumalainen), Prinsessa (Tampereen työväenteatteri, ohj. Arto Halonen), My Fair Lady (Rauman kaupunginteatteri, ohjaus Kari Arffman), West Side Story (Tasalan Talviteatteri, harrast., ohj. Kyllikki Staff) ja Sugar-Piukat paikat (Tasalan Talviteatteri, harrast., ohj. Kyllikki Staff).


title: Laura Alajääski

text:
Alajääsken viimeaikaisimpia rooleja ovat mm.:
Muusikkona Alajääsken instrumentteja ovat laulu, saksofonit, huilut sekä tina- ym. pillit. Hän on  toiminut 14-vuotiaasta lähtien useissa eri musiikin lajeja (tanssimusiikki, avantgarde experimental jazz/rock, jazz standardit, big band -musiikki, pop, rock, soul, funk, blues, puhallinmusiikki, jne.) esittäneissä kokoonpanoissa. Hän on tehnyt myös lukuisia solistisia esiintymisiä erilaisissa tilaisuuksissa (klassisen ja kevyen musiikin konsertit, kirkkokonsertit, häät, ristiäiset, iltamat, syntymäpäivät, vuosipäivät,  muistotilaisuudet, jne).


title: Laura Alajääski

text: Alajääski oli mukana vuoden 2013 "The Voice of Finland" -kilpailussa sekä solistina TV2:n "Tartu Mikkiin" -ohjelmassa marraskuussa 2013.


title: Magiritsa

text:
Magiritsa tai mageiritsa () on kreikkalainen karitsanlihakeitto. Perinteisesti se tehdään karitsan sisäelimistä ja syödään pääsiäisyön jumalanpalveluksesta palattua ensimmäisenä ateriana paaston jälkeen. Siihen aikaan, kun lampaat teurastettiin kotona, magiritsaan käytettiin pääsiäispäivän aterialle teurastetun lampaan sisäelimet. Keitto suurustetaan kananmunalla.
Keiton ajatellaan olevan sopivaa totuttamaan elimistöä lihansyöntiin neljänkymmenen päivän paaston jälkeen. Siitä on alueellisia versioita: jossain lisätään riisiä, toisin paikoin tomaattimurskaa. Kasvissyöjät tekevät magiritsansa sienistä ja kasviksista ja suurustavat sen munalla kuten perinteisessäkin ohjeessa.